Éphésiens 4 - La Sainte Bible [Biblia Basque (EAB) 2008] - (Éphé 4)\nNik, Jaunarengatik preso nagoen honek, hartu duzuen deiari dagokionez bizi zaiteztela eskatzen dizuet.\nSaia zaitezte Espirituak ematen duen batasunari eusten, elkartzen zaituzten bakeaz.\nbat bakarra Jauna, bat bakarra sinesmena, bat bakarra bataioa,\nbat bakarra guztien Jainkoa eta Aita, guztien gainetik dagoena, guztien bidez ari dena eta guztiengan bizi dena.\nBaina gutariko bakoitzak Kristok eman nahi izan dion neurrian hartu du dohaina.\nHorregatik dio Liburu Santuak: Gorenera igo zenean, gatibuak berekin eraman zituen eta gizakiei dohainak eman zizkien.\nIgo zela esatean, zer esan nahi du, aurrez beheko lur honetara jaitsi zela baizik?\nJaitsi zen hura, zeru gorenera dena betetzera igo dena bera da.\nBera da batzuk apostolu egin zituena, beste batzuk profeta, beste batzuk berri onaren hotsegile, beste batzuk artzain eta irakasle.\nHorrela, gai egiten ditu fededunak beren zerbitzu-lanerako eta Kristoren gorputza hazarazteko,\nharik eta denok elkarrekin sinesmen eta Jainkoaren Semearen ezagutza berbera izan arte, heldutasun beteko pertsona, Kristoren betetasunaren neurriko, izatera iritsi arte.\nEz gaitezen haur izan, edozein irakaspen-haizek astinduak eta harat-honat eramanak, uste okerretan erorarazteko trebe den jende maltzurrak engainatuak.\nAlderantziz baizik, maitasunean benetakoak izanez, hazi gaitezen gauza guztietan, Kristori gero eta gehiago egokituz. Bera da burua\neta berak ematen dio gorputz osoari barne-lotura eta batasuna, atal guztiek, bakoitzak bere jarduera bereziaren arabera, gorputz osoaren alde egiten duten elkarlanaren bitartez; horrela, gorputza haziz eta maitasunean osoki eraikiz doa.\nHona, bada, zer esaten eta zinez eskatzen dizuedan Jaunaren izenean: ez zaiteztela bizi sinesgabeak bizi diren bezala; buruarinak dira\neta adimena ilundua dute; Jainkoaren bizitzatik urruti bizi dira, beren burugogorkeriagatik ezjakintasunean murgilduak baitaude.\nZentzu morala galdurik, lizunkeriara jo dute, aseezineko antsiaz era guztietako bizioetara emanak bizitzeko.\nEz da hori Kristo ezagutzean zuek ikasi duzuena.\nalde batetik, zuen lehengo bizierari uko egin eta giza izaera zaharra, grina engainagarrien eraginez hondatua, erantzi egin behar duzuela;\neta, bestetik, zeuen gogo-bihotzak berritu\nEz eman inolako aukerarik deabruari.\nLapur denak ez dezala aurrerantzean ostu, saia dadila baizik bere eskuz lan egiten, beharrean dagoenari zer eman edukitzeko.\nEz nahigabetu Jainkoaren Espiritu Santua, horrekin markatu baitzaituzte Jainkoak zigiluz bezala, askapen-egunean zuek bereizteko.\nEz bedi izan zuen artean zakarkeriarik, ez haserrerik, ez gorrotorik, ez garrasirik, ez irainik, ezta inolako gaiztakeriarik ere.


Zeruko Argia, 144 zk., 1965-11-28\nAzaroak'13. Uria illunpetan\nZuek eta guztiok dakigun bezala, New-York'ko uri izugarrian argirik gabe eta indarrik gabe gelditu dira gau oso batean. Jendea bat batean, josita gelditu da, eginkizun guziak ezin egiñik, lanak eta atsegiñak guztiz urratuak utzirik. Nora jo jakin gabe beren etxeen bidea ere ezin topa. Ikusten degunez gizon zibilizatua, ain arroxko izan arren, basatarra baño kiskillagoa izaten da. Ez daki illunpetan ibiltzen, gizon basatiaren antzera. Ontan, baita beste gauza askotan ere berezko usnak galdu-ta oitura artifizialak artu bear izan ditu. Au da Ortega y Gasset'ek «hombre masa» deitzen duna. «Multsuko-gizon» au, ederki erakusten digu. New York'en orain gertatu danak. «El hombre masa cree que la civilización en que ha nacido es tan espontánea y primigenia como la Naturaleza». Bañan, ustegabezko egun batean zibilizazioaren tramankuloak poto egin ezkero, gizarajoa guztiz galdua degu. Ez artifiziala, ez naturala, erdiko bidean gelditu bear. Au Komeria!\nAzaroak'15. Txina ta Rusia\nAspalditik usmatua genuen, oraindik orain urrutiko sortaldean gertatzen dana. Gaurko egunkariek esaten dutenez, beintzat, Rusia ta Txina bitarteko mugan burruka batzuek sortu omen dira egun abetan. Z.A.'ren lenengo zenbakian, «Errusia ta Txina» izen-burupean ain zuzen ere, artikulu bat argitaratu genuen. Ni orduan «Basaka» izenpetzen nintzan eta idazki ontan, nere ustez urte batzuen buruan bi erriak burrukaz asiko zirela esaten nuen. Alere, garai artan ez nuen sinisten, gauzak orren azkar joango ziranik. Ontan ere, beste gaietan bezela, Edestia ariñago ibiltzen da, gure pentsaera baño. «Hoy las ciencias adelantan que es una barbaridad». Au mundu aldakorra! Atzoko adiskideak, gaurko etsaiak, zenbat aldiz ez ditugu ikusi? Naiz ta zaharregiak ez izan amaika orrelako aldaketa ikusia daukagu. Eta ikusiko ditugunak, Jainkoak nai badu!\nAzaroak'16. Pentsabidezko gertaera\nAu gertakari tamalgarria, aspalditxoan gertatu dana! Bere buruak erre dituztelarik Jainkoari eskua kendu diote bi gazte amerikatarrak. Biak kristau ziran, bata katolikoa, bestea kuakero deritzan erlijiokoa. Biak pake aldekoak, «pazifistak», esaten dieten oienetakoak. Beren bizia oparitzat pakearen alde eskeñi nai omen diote Gizarteari. Pentsabidezkoa da gertaera ikaragarri au. Gauzari dagokion aldetik zoritxarrezko gazteak egin dutena ezin onetsi dezakegu, iñolaz ere, gizonaren biziaz jabe bakarra Goikoa baida. Berak bere eskuetan eltzen gaitu. Alabaña, ez gaitezen sartu kontzienziak epaitzera! Ez dezagun barnetako neurtzailleak izan nai, besteak neurtzen ditugun neurri beraz neurtuko gaituzte gerokoan. Eta, gazte oien barrunpean gertatu danari buruz, zer dakit gizontxo naizen onek? Guda, gorrotoa ta odolak menperatuta daukate mundua. Nor errugabekoa? Nor orrek bota beza lenengo arria.\nAzaroak'18. Margoak eta lumeroak\nArimetika berri bat ikasi degu egun abetan. Zenbakizti berri ontan bi lumero mota daude margo ezberdiñekoak, alegia, zenbaki zuriak eta zenbaki beltzak. Zurizko bateko batek, irurogei bateko beltz balio ditu, dirudienez. Oso erreza da arimetika margodun ori, batez ere zurientzat, jakiña. Begira. Rodesia erri famatuaren konstituzio berriak agintzen dunez, ango Parlamentoak irurogei ta bost diputadu izango ditu aurrerantzian. Zuriek, berrogei ta amar diputadu aukeratuko dituzte. Beltzek, «libertade ta askatasun guziakin», gaiñerako amabost autatu. Gisa ontaz, zuriek aukeratutako berrogei ta amar diputaduek, berreun ta ogei milla uritar zurien ordezkari izango dira. Beste amabost esku dutenak, alegia, beltzek autatukoak, iru milloi bederatzireun ta irurogei milla beltzen ordezko ditugu. «Regla conjunta» dalako bat ezartzen ba diozute problemari, argi ta garbi ikusiko dezute zuri bakarraren ordaiña, irurogei beltz dituzutela. Barkatu, ainbeste zenbaketa egin arazten dizutedalako, bañan nik esaten dedana au da: oraiñarte, jatorrizko zenbakiztian, bat eta bat, bi izaten ziran. Rodesia'ko zenbakiztian, ez. Rodesian bat eta bat, irurogei ta bat egiten omen dira. A, Smith, Smith! Ederra egin diguzu Pitagoras'en segitzailleoi!


Longueville (Lot-et-Garona) - Wikipedia, entziklopedia askea.\n44° 27′ 42″ N, 0° 12′ 58″ E / 44.4617°N,0.2161°E / 44.4617; 0.2161Koordenatuak: 44° 27′ 42″ N, 0° 12′ 58″ E / 44.4617°N,0.2161°E / 44.4617; 0.2161\nBirac-sur-Trec, Fauguerolles, Gontaud-de-Nogaret, Saint-Pardoux-du-Breuil eta Taillebourg\n174 (%47.5) 192 (%52.5)\nLongueville (frantsesez eta ofizialki: Longueville) Okzitaniako udalerri bat da. Administratiboki Frantziako Lot-et-Garona departamenduan dago, Akitania Berria eskualdean. 2013an 308 biztanle zituen.\n2007an Longueville udalerrian erroldatutako biztanleak 308 ziren. Familiak 123 ziren, horien artean 26 pertsona bakarrekoak ziren (4 bakarrik bizi ziren gizonak eta 22 bakarrik bizi ziren emakumeak), 44 seme-alabarik gabeko familiak ziren eta 53 seme-alabak dituzten bikoteak ziren.\n2007an 143 etxebizitza zeuden, 130 familiaren etxebizitza nagusia ziren, 2 bigarren erresidentzia ziren eta 10 hutsik zeuden. 139 etxeak ziren eta 2 apartamentuak ziren. 130 etxebizitza nagusietatik 99 bere jabearen bizilekua ziren, 24 alokairuan okupaturik zeuden eta 7 doan lagata zeuden; 7 etxek bi gela zituzten, 20 etxek hiru zituzten, 40 etxek lau zituzten eta 63 etxek bost zituzten. 109 etxek euren parking plaza propioa zuten azpian. 62 etxetan ibilgailu bat zegoen eta 60 etxetan bat baino gehiago zituzten.\n2007an lan egiteko adina zuten pertsonak 190 ziren, horien artean 155 aktiboak ziren eta 35 inaktiboak ziren. 155 pertsona aktiboetatik 142 lanean zeuden (81 gizon eta 61 emakume) eta 13 langabezian zeuden (4 gizon eta 9 emakume). 35 pertsona inaktiboetatik 18 erretiraturik zeuden, 7 ikasten zeuden eta 10 "bestelako inaktibo" gisa sailkaturik zeuden.\n2009an Longueville udalerrian 135 unitate fiskal zeuden, 330,5 pertsonek osaturik. Pertsona bakoitzeko diru-sarrera fiskalaren mediana urteko 16.120 euro zen.\n2007an zeuden 11 komertzioetatik, 1 eraikuntza enpresa zen, 4 ibilgailuen saltze eta konpontze enpresak ziren, 2 garraio enpresak ziren, 1 higiezinen enpresa zen eta 3 zerbitzu enpresak ziren.\n2000. urtean Longueville udalerrian 21 nekazaritza-ustiategi zeuden, 455 hektarea erabiltzen.\nTaillebourg (1,6 km)\nSaint-Pardoux-du-Breuil (2,5 km)\nFauguerolles (3,1 km)\nCaumont-sur-Garonne (3,8 km)\nBirac-sur-Trec (4,7 km)\nVirazeil (5,2 km)\nLe Mas-d'Agenais (5,6 km)\nMultimedia: Longueville (Lot-et-Garonne)\nBNF: 15261231h (data)


Nire lehen etxaldea. Irakurtzen ikasiko dut! | Maddi Bediaga\nNire lehen etxaldea. Irakurtzen ikasiko dut!\nde Maddi Bediaga\nAutor: Maddi Bediaga\nNon daude txerrikumeak? Zenbatu itzazu ikusten dituzun traktore guztiak! Irudiz betetako liburu hau izugarri ederra da. Gainera, txikitxoek etxaldeko bizitzari buruz ikasiko dute, zurekin jolasean dabiltzan bitartean. Ariketa dibertigarriak ditu (izar batez adieraziak), adimena eta behatzeko gaitasuna lantzeko. Baita liburutxo hau hiztegi gisa erabiltzen ikasteko balioko dioten mihitxoak ere. Hitz batean: haurtxoek jolastuz ikas dezaten!


2021eko IKASKETA-ZERBITZUA SARIEN AURKEZPENA – Zerbikas Fundazioa\n2021eko IKASKETA-ZERBITZUA SARIEN AURKEZPENA\nby Zerbikas in Sin categoría. Posted 20 abril, 2021\nAurten ikasketa zerbitzu sariak konbokatzen ditugun zazpigarren urtea da. 2015ean hasi ginen, eta Balentzian egin genuen hau, 2008tik urtero egiten dugun topaketara sarien banaketa gehituz.\nSari hauek ikasketa zerbitzuaren praktika sustatzeko konbokatu genuen, hau da:\nUmeak komunitatearekiko ekintza solidarioak egiten bultzatzen dituzten entitate sozial eta hezkuntza zentroen lana antzeman.\nUme eta gazteen beraien inguruan aldaketa positiboak egiteko ahalmena antzematea, pertsona aktibo bezala.\nIkasketa zerbitzu praktiken boterea antzeman ere, hezkuntza tresna arrakastatsu bezala, eta aldi berean hauen erabilera sustatuz.\nJustizia sozialera eta giza eskubideetara enfokatutako partizipazioan oinarritutako kultura indartzea eta partekatzea.\nLehenengo baten 146 proiektu aurkeztu ziren eta 6 sari banatu ziren, genero zehatz gabekoak eta hezkuntza nibelen araberakoak. Hiru instituziok eman ziguten babesa momentu hartan: Caixako obra sozialak, Profesor Uria fundazioak eta Porticus fundazioak. Gainera, Balentziako unibertsitatearen laguntza eduki genuen, topaketa egiteko lekua utzi baitziguten.\nMomentu hartatik, proiektu zenbakian, sari kopuru eta dibertsitatean eta parte hartzen duten instituzioetan asko hasi gara: entitateak, enpresak, administrazio publikoak. Horregatik, sarien iniziatiba hau hiru sektore batzen dituen ekintzan bihurtu da: sektore soziala, publikoa eta pribatua.\nKonplizitate sare hau garatzeak poza ematen digu. Urtero hiri ezberdin baten ekitaldia egiteko ohitura mantentzen da dagoeneko, eta bertako udaletxearekin lankidetzan egiten dugu. Urteotan udaletxe hauekin lan egin dugu: L’Hospitalet de Llobregat, Coslada, Iruñea, Caceres eta 2021ekoa, Alcalá de Henares. Entitate hauek laguntzen gaituzte ere: Plena Inclusión, Educo, Princesa de Girona fundazioa, Torresco, Ana Bella fundazioa, la Caixa fundazioa, DKV seguruak, Esemtia, Mullor eta ESADE.\nCENEAMen (Transizio Ekologikorako eta Erronka Demografikorako Ministeritza) eta Estatu Iberoamerikanoen Antolakuntzaren kolaborazioa asko baloratzen dugu ere.\nAurten 22 sari banatuko ditugu, baina ahal izanez gero bikoitza baino gehiago banatuko genituzke. Denbora pasa ahala, proiektuen kalitatea hobetzen eta hobetzen ikusi dugu, urtero zainduagoak aurkezten dira.\nProiektu hauek ikasketa zerbitzua partekatzera asko lagundu dute, eta epe luzean ekintza hauek normalizatzera ere: helburua umeek haien inguruan zeozer hobetzea haien ekintzen bitartez dugu, eta gehienbat hau salbuespena ez izatea hezitzeko momentuetan. Gizartean hazten. 2021ko irailaren 30a baino lehen zuen proiektua aurkeztera animatzen zaituztegu. 2021ko ikasketa zerbitzu sarien web gunean aurkitu ahal duzue informazio gehiago.\nPRESENTACIÓN PREMIOS APRENDIZAJE-SERVICIO 202118 abril, 2021EUSKAL IKASKETA-ZERBITZU SAREAREN ON LINE «KEDADA» /»KEDADA» DE LA RED VASCA DE APRENDIZAJE-SERVICIO20 abril, 2021


Habana Zaharretik hurbil gelditu zuen automobila Alberto Josek, eta Migelek barraren bat zabalik ba ote zegoen galdetu zion Arseniori. Bakarren bat harrapatuko omen zuten, baina leher eginik zegoen terminologoa orduko, eta ezezkoa egin zuen, automobiletik plazara jalgitzeko asmorik azaldu gabe. Atzerritarrari lehenik eta bertakoari eman zion gero bortzekoa. Zaharrari ez zion graziarik egin, mahaiaren inguruko solasean kalapita txipi batean trabatuak ziren afalondoan eta galtzerdiari buelta eman ezinik zebilen.\nAntza denez Alberto Josek ez zion aparteko garrantzirik eman, baina Arseniok ez zuen hitzik atera bueltako bide osoan. Horrela, bada, A gosar, que el mundo se va a acabar erran zuen gidariak automobila abian zihoala, baina kontrako bidea zeramatela probestuz, ez batek ez bertzeak, inork ez zuen burua itzuli. Egia errateko, bi lagunena eta gehiago edana zuen terminologoak bakarrik, eta fa sostenuto nabarmena zeraman soinean.\nIzarren azpian, espaloietan barna, Obispo karrikara heldu ziren, eta hango ostatu batera eraman zuen Arseniok. Nahiz goiburuan izenik ez izan, aspaldiko filibusteroren batena paratzen ahal zioten: izkinan egonik, bi aldetara behatzen zuen begi bakarrarekin. Egurrezko zutabe sendoa zeukan kantoinean eta, betazalak balitu bezala, aluminiozko pertsianen gibelean isilik, lo hartzeko zorian ematen zuen. Argiak pizturik zeuzkan, baina bezerorik ez orduko. Ukondoan egokitutako mostradorean zenbait aulki zangoluze zeuden asperturik eta, zigarro-puru mutur bat hortzetan, pergamu zimurrez egindakoa irudi zuen agurea ontziak garbitzen. Alde egiteko irrikan omen zegoen; beraz, azken tanta negoziatu behar izan zuten tabernariarekin. Apalean ez zeukan garagardoa eta rona baizik eta, loak hartzeko arazorik ez izateagatik, pattarrean adostu ziren.\nAirean, biraka, hainbateko aireztailua zebilen, eta gako batean Camilo Cienfuegos komandante hilezinaren argazkia zintzilik. Erreparatu egin zion Migelek arretaz. Itun zaharreko edozein patriarkak baino luzeagoa zeraman ilea, eta ez zuen konprenitzen ahal nola ez zitzaion haizearekin harrotzen.\nBerehala alde eginen zutela agindu zion Arseniok auzokideari eta, bere ulerkortasunari esker, azken ronsito bat edateko baimena erdietsi zuen. Ostatuko jabeak bi baso luze paratu zituen mostradorearen gainean eta, makurturik, azpiko bazterren batean galdu zen. Izeberg tamainako izotz-mokorra atera zuen harraskara, eta lauzpabortz puska kendu zizkion burdinazko gakotzarrarekin. Edaria ikusten uzten ez zuen botila iluna jaitsi zuen gero apaletik eta, ordaina jaso bezain fite, pertsianak ixtera abiatu zen.\nItsasertzetik zetozen, Cojimar izeneko herri koxkor batetik. Arratsaldea arrantzan emateko gonbita egin zion zaharrak, eta bazkalondoan egin zuten hitzordua. Eguraldia ez zegoen batere egonkorra. Ernest Hemingway idazleari eskainitako oroitarria ere bazegoen bertan eta, idorrean gelditu behar izanez gero, bizar-handiari egiten ahal zioten bisita.\nHabanatik irten aitzin, ordea, Alberto Joserekin egin zuten topo. Incapturable baten zain zeuden eta, automobilaren leihatilatik kanpo nabarmen, terminologoaren burua ezagutu zuen Migelek oihuka.\n— San Cosme y San Damián, ¡que coinsidensia, hermano!\nAitzakiarik gabeko Lada sobietiko bat gidatzen zuen, eta hegazkinean ez bezalako itxura zeukan, zeren...\nEguzkitako lente beltzak zeramatzan, eta New Orleans irakurtzen zen elastiko zurian.\nEginbeharrez gainezka omen zebilen, baina arrats hartako planak adierazi orduko, ateak zabaldu eta sartzeko agindu zien berehala. Idazlearen izena entzun zuelarik, dozena erdiren bat liburu aipatu zizkien, eta taldearen buruzagitza hartu zuen bere gain. Inork halakorik eskatu ez zionez, kopeta zimurtu zitzaion Arseniori.\nEguraldia okerrera zihoan, eta ez zioten deus erran.\nAitzinean jesarri zen Migel eta zaharrari gibeleko lekua utzi zioten. Alberto Josek eta Arseniok ispiluan begiratzen zioten elkarri eta, elkarrenganako adeitasuna erakutsiagatik, fidagaitz irudi zuten. Arrotz baten behakopean enbarazu egiten zioten batak bertzeari agi denez, eta bien arteko harremana beheitiagoko mailan gorderik bezala, Migelendako izan ziren galdera eta erantzun gehienak.\nAteri abiatu baziren ere, giro beltza sartu zitzaien pixkanaka itsas aldetik, eta sekulako euri-jasa bota zuen tupustean. Argiak piztu behar izan zituen gidariak. Erauntsiak ez zuen, hala ere, une bat bertzerik iraun, eta etorri bezala egin zuen alde. Aldamenetara begira, espaloi gorria ematen zuen bide ertzetik at lurrak, eta inguruko mendi koxkorrak, urrunago, landaretzaren azpian zeuden osorik. Aldian behin, tximu zimatsuren baten larruz jantzirik bezala, zuhaitz harrigarriak ageri ziren bazterretan eta, eguzki galdatan, dardara egiten zuen argiak errepidearen zoru gainean.\nIsilune laburraren ondoren, ustez hegazkinean atzendutako liburu bat aipatu zion Alberto Josek Migeli. Ekialdeko teatroari buruzko kalaka aterako zuela espero zuen, baina Arsenio tartean zegoela-eta ez zituen azaldu nahi izan. Kontua zen ozeanoaren bertze aldean erositako ipuin bilduma falta zuela, eta ez zekien —abiatu aitzin, airean edo Habanara heldu eta gero— noiz galdu zuen; libururik ba ote zeraman oroitzen al zuen galdetu zion, zeren...\nHegazkinean elkarrekin etorri ziren.\nEz zegoen ziur, baina baietz uste zuen. Azalean ageri zen Buda potoloaren berri ematen hasi zitzaiolarik, Arseniok Cojimar irakurri zuen gezi baten ondoan, eta ezkerretara jotzeko agindu zion gidariari.\nArrantzale giroko herri txipi batera ailegatu ziren. Itzalean zegoen bazter bakarrean utzi zuten automobila. Itsasoari buruz zegoen ostatuan sartu ziren eztarria bustitzeko asmotan. Ezpatarrain bat zegoen horma batean ikusgai, eta jabeak bizar zuriko americano ospetsuak harrapatu zuela erran zion atzerritarrari. Igandetako aurpegia paratu zuen Migelek, baina Arseniok, kontrakorik aipatu ez zuen arren, fede gabeko behakoa eskaini zion. Egurrezko ontziraleku apala ikusten ahal zen leihotik, eta Arseniok, arrantzarako giro handirik ez zegoen baina, bere txalupa ezagutu nahi al zuen egin zion galde.\nAlberto Joseren ustez, itzala zen eguzkiak zeukan gauzarik ederrena. Ez zuen, bada, itsasertzera jaitsi nahi izan, eta bertze garagardo bat eskatu zuen adiskideen ausentzia eraman ahal izateko. Eskaileretan beheiti joan ziren bertze biak. Ur bazterrera heldu zirelarik, txalupaz txalupa ibili ziren Arseniok erabiltzen zuenaren bila. Itsasoa harroturik zen eta, oreka gorde ezinik, ziraldoka, brankan Arquímedes idatzirik zeraman ontzi txipia erakutsi zion. Migeli izenaren arrazoiaz galdetzeko gogoa egin zitzaion, baina ez zuen hitzik egin behar izan, zeren...\n— Un cuerpo sumerhido en el agua —azaldu zion poliki— desaloha un volumen, igual, esétera, esétera.\nAspaldiko jakintsuari buruzko liburu bat irakurri omen zuen behin, eta gogoan geratu zitzaion haren printzipioa. Umetan ez zuen ikasteko paradarik izan eta, bizitzaren udazkenean, magia hutsa iruditzen zitzaizkion horrelako gauzak. Otoitz moduan erabiltzen zuen definizioa, txalupa sekula hondora ez zekion, eta arraina harrapatzen zuen bakoitzean Eureka erraten zuen Sirakusako matematikoaren omenez.\nInguru bat eginez, bertze aldetik igotzea proposatu zion zaharrak, eskaileretan goiti hatsa kexuan heldu beharrik gabe. Itsaso urdin ilunean aparra bertzerik ez zegoen eta antxetak, lehorretik hurbil, aztoraturik zebiltzan. Ordu erdi eman zuten oinez eta herriko kaskora heldu ziren. Arrantzaleen etxe zaharrak ederretsi zituzten eta, azkenean, Ernest handiaren gorazarrez eraikitako oroitarria atzeman zuten karkaba batetik.\nIruñeko seme kutunaren irudia ikusi nahi zuen Migelek eta, hurbildu zelarik, Alberto Joserekin egin zuen topo. Aterpe gabeko antolamendu biribil baten erdian zegoen bizar zuriko americano famatua eta terminologoak, harrizkoa ez bazen ere, bera bezain asperturik ematen zuen. Idazlearen soingaina, zutarriz inguraturik, oinarri baten gainean zegoen. Hiruzpalau maila igan eta gero, argazkia ateratzeko erran zioten jolasten zebilen mutiko bati. Ernest erdian harturik, lepotik atxiki eta sanferminetan baleude bezala paratu ziren kubatarrak, eta nafarra, aldiz, koska batean egokitu zen irudiaren oinetan.\nEgur-ikatzetan egindako arrainaren usaina aditu zuten egon berriak ziren ostatutik zetorrela eta, jaten bai baina, zaporeak behar bezala bereizten edozeinek ez badaki ere, iritzi bereko gertatu ziren afari-merenduaren deliberamenduan. Oroitarria zaintzen zuten sugandilak kiskaltzen utzi eta sudurraren aginduari egin zioten kasu. Ostatuak guanozko aterpe zabala zeukan gibelean eta, zumitzezko besaulkietan jesarri zirelarik, morroiari egin zioten dei.\nEgun hartan itsaskabra bertzerik ez zuten jan, eta Bulgariako bi botila ardo akitu zituzten ahalegin handirik egin gabe. El viejo y el mar goretsi zuen Arseniok. Alberto Joseren ustez ez zegoen Fiesta bezalakorik. Horizontearen gibelean egoten ahal zen pintore bat etengabe ari zen ilunabarra aldatzen eta, afaria denen artean ordaindu ondoren, Migelek botila bat ron atera zuen bere kontura. Ekarri bitartean komunera joateko probestu zuen zaharrak, eta terminologoak, noizbait, antzerkiaren gaia sartu zuen solasean, zeren...\n— Anoche vi a María Josefa —erran zion—. Me comunicó que asimilas muy lihero.\n— Se hace lo que se puede.\n— ¿Establesieron ya fecha de esamen?\n— Más o menos... Espero que todo salga bien, y consiga pronto algún alquiler. El hotel me está costando un ojo de la cara.\n— En primer lugar, debes comprender, Miguel, es presiso una buena nota. A continuasión el permiso de residensia. Y en cuanto al resto, descuida, yo me encargo.\nEz zuten gaiari buruz deus gehiago zehaztu. Bueltan zetorren orduko Arsenio, eta terminologoak ez zituen bere joan-etorriak zaharraren aitzinean erakutsi nahi.\nBazegoen oraino botilan zer edan, eta kopa pare bana hartu zuten. Agindu bezala, ikasleak ordaindu zuen pattarra, baina ziria sartu ote zioten susmoa egin zitzaion Aleidaren osabari eta, irten baino lehen, kontua eskatu zion Migeli.\n— Lo multaron, compañero —jakinarazi zion Arseniok, zeren...\n— Un barril de ron resulta más barato, y además el pendeho nos metió chispetren.\n— ¿Chispetren? —galdetu zuen Migelek.\nOstatu batzuetan, markako botila hutsak zakarretara bota ordez, bigarren mailako ronarekin betetzen zituzten eta, buxon berria paratu eta etiketatu ondoren, bi aldiz garestiago saltzen zituzten atzerritarren ezjakintasunari esker. Horrela, bada, zerbitzariaren begien bila ibili zen Obispo karrikako alkatea eta, arreta erakarri ziolarik, papera eskuetan hartu eta mila pusketan desegin zuen.\nAutomobilean, bueltako bidean, ustelkeriari, faltsukeriari eta amarruari buruzko hitzak atera zituen Arseniok. Ekonomiako Ministerioaren ardura Ernesto Guevarak zeraman egunetan plazaratutako dirua zebilen oraino kubatarren sakeletan, haren irudia ikusten ahal zen inprimaturik, eta ez zuen izen-abizenekin sinatu, zeren...\nSosaren nagusikeria baldintzapean uzteko, beharbada, ezizena, hau da, Che paratu zuen diru-paperean.\nEz zuen eramaten ahal lagun bati, bere aitzinean gainera, iruzur egitea, eta ahalkegarria zitzaion. Azerikeria bertzerik ez omen zegoen bazter guzietan, ostatu hartako nagusiarena kasu.\nAlberto Josek aitzakiaren bat bazeukan, eta ez zuen gorde, zeren...\n— Si no lo hase él —erran zuen—, lo ha de haser otro.\nIka-miketan nahasi gabe eman zuten arratsalde osoa, baina gauzak bere lekuan paratu behar izaten dira alde egin baino lehen. Migel adi zegoen zaharrak zer ihardetsiko zion. Arseniok ez zuen, agi denez, alferreko kutermarik nahi. Ezker-eskuin mugitu zuen burua behin eta berriz, mutu.\nAlberto Josek solaserako gogoa zeukan, eta arrazoia bereganatu nahi zuen, zeren...\n— En su lugar, cualquiera hisiera la misma cosa.\n— Cualquiera, no, hermano —zehaztu zuen Arseniok.\n— La culpa —jarraitu zuen zerbitzariaren abokatuak— es de todos.\n— De algunos, más; de otros, menos.\n— Es posible, pero el asunto es... que no hay nada que haser.\n— Todo está por haser, o casi todo —gaztigatu zion Arseniok—, si usted está dispuesto a defender lo que costó tremendo esfuerso. Somos el terser mundo, eso es sierto, pero lo mehor del terser mundo. No lo olvide.\nUrdinak urre eta urreak sugar, izarrak ere hasiak ziren banan-banan nabarmentzen, eta denbora joan ahala, itzalak bildurik, lurraren gainean pausatu zen gaua. Errepidearen bazterreko auzoetan, atariko argiak pizturik, jendea erretiratzeko gogorik gabe kulunkan zegoen jarlekuetan. Ia automobilik ez zebilen bidean eta aldian behin, bizpahiru palmondoren erdian, oasia ematen zuen gasolindegiren bat uzten zuten gibelean. Azken kilometroetan, hiritik hurbil, ausarki zebilen automobila, eta mantsoago joan behar izan zuten.\nUste baino berantago heldu ziren Habanara eta, terminologoari gabon opatu ondoren, Migelek eta zaharrak tabernarako bidea hartu zuten, arestian erran bezala. Automobilean sortutako solasa atzendu ezinik zeukan Arseniok oraino eta, tragoa edan ondoren, basoa erakutsi zion Migeli, zeren...\n— Esto es chispetren —erran zion— pero no yeva etiqueta.\nObispo karrikara ematen zuen pertsiana erabat jaitsirik zegoen, baina bertzeari gerrirainoko tartea gelditzen zitzaion zabalik. Hondarrak akiturik, makurtu egin behar izan zuten irteteko. Itsasontzi baten makinetako sotoan baino bero handiagoa egiten zuen kanpoan eta barrideak, lo hartu ezinik, balkonetan zeuden. Etxera erretiratzeko tenorea zuten, baina Arseniori bertze galdera bat geratzen zitzaion barnean; ozpinduko ez bazitzaion, bota beharra zeukan:\n— ¿Usted sabe, compañero, qué cosa es un comemierda?\nBazekien nori buruz ari zen, eta baietz adierazi zion buruarekin. Ez batak ez bertzeak ez zuten inoren izenik aipatu. Aitortu beharrik ez zuten elkarkidetasunaren seinale, irri egin zuten batera.


IZENBURU GABE - Xabier Gantzarain\nASKE KOLORE BIZIAK\nArtelanen izenburuetan erreparatzen duen edonorentzat, desesperatzeko modukoa da Zumeta. Ez dizu pistarik ematen, ez daukazu heldulekurik, koadroa bera bezain biluzik uzten zaitu. Ernegatu egiten zara. Eta figurak identifikatzen hasten zara, honek zaldia ematen du, txoria beste honek, hau buru bat da. Baina ez dago narraziorik, eta zaputza hartzen duzu. Hurrengo koadrora egiten duzu salto orduan, eta dagoeneko ez zaizu hainbeste inporta zein figura daukazun topatzea, koadroan batetik bestera hasten dira zure begiak euren kasa, mugimenduari jarraitzen diote, konposizioaren atzetik doaz. Eta hainbeste kolorerekin hordituta atseden hartzeko geratzen direnean, gozamena aurkitzen dute detaileetan, hantxe laketzen dira, horiak beltzarekin sortzen duen kontrastean, erabat tapatu gabeko marrazki baten arrastoetan. Gero, badaezpada, txartelari begiratzen diozu: Izenburu gabe. Ah, banekien.\nIzenburu gabe da izenburua, eta beraz badauka: ez daukat pintatzen dudana hitzekin zertan eman, aske naiz, zu ere bai hemen nahi duzuna ikusteko. Artea ez dago ulertu beharrik, saiatu hori guztia ahazten, begiratu, usaindu nahi baduzu olio freskoa, ohartu ez dela mihise baten gainean jarritako pintura besterik, eta hori nahikoa dela munduan gauza zoragarriak badaudela erakusteko. Koloreak, hain bizi, hain garbi. Ñabardurak. Margotu dutena erakusten dizutenean ez galdetu umeei: zer da?\nGero zuk nahi baduzu egin ariketa, eta hasi zeure baitan: 1961ean margotu zuen koadro hau, marra horizontalez osatua, Bilboko Arte Ederren Museoan dagoena, zerua eta lurra batzen diren lekua da, zeruertza, mundua bere gordinean, ez dago besterik. Baina ez joan galderari erantzuna bilatzera: asma ditzagun galdera berriak.\nZergatik sortu zen eskandalua 1961ean, Zumetak Donostiako Udal Arte Aretoan erakusketa paratu zuenean, marrez egindako 50 lan jarri zituenean? Sortuko ote luke eskandalua gaur?\nGaur zerk sortuko luke eskandalua?\nZer da euskaldunari Zumetarengandik gustatzen zaiona? Mikel Laboari egindako irudiak, Artzeren txoriak, Gernika? Gaur taldean eta Ez Dok Amairun ibili izana? Euskalduna izatea?\nKoadroa zoragarria iruditu zitzaidan ikusi nuen lehen aldian, orain are ederragoa irizten diot. Marra horizontalez egina dago bere osotasunean; beltzak, gorriak, horiak, urdinak, koloreak biluzik eta bizirik ageri dira, elkarren ondoan beste indar bat hartzen dute. Malevitxen Zalditeria Gorria ekartzen dizu gogora.\nBaina hemen ez dago zaldirik, artistarekin batera joan dira, zeruak eta lurrak ederrago egitera.


» Bitik bi Zumaiako Arraun Elkartea\n« Igandean, berriz ere batelak Zumaian\tHirugarrenean garaipenik ez »\tBitik bi\nLeave a Comment\tGaur ere etxean nagusi emakumezkoak: Zumaia Ak bigarren estropada ere irabazi egin du Gipuzkoako Batel Ligan. Aurreko asteburuko emaitza bera lortu du, eta paregabe ekin dio lehiaketari. 9.17,64 izan da etxeko ontziaren denbora, eta 15 segundo atera dizkio San Juan Ari, eta tarte bera Tolosaldeari; Zumaia B laugarren izan da (9.43,78). Emakumezkoekin segituz, kadeteek laugarren denbora onena egin dute, Hibaika garailetik 20 segundora.June Aranbarri, Irati Zubieta, Maite Amilibia eta Leire Antia gaurko estropadan, Nagore Osoro patroi dutela. Ahaleginak saria eman die (KLAUSSER)Gizonezkoetan, emaitzarik onena jubenilek lortu dute gaur ere. Aurreneko estropadan bezala, bigarren izan dira, orduan bezala San Pedroren atzetik; 7 segundoko tartea egon da bien artean, eta hirugarren Tolosaldea izan da, San Pedrotik 14 segundora. Infantilek seigarren denbora onena egin dute, Hibaika Ak irabazi duen estropadan; 31 segundo atzetik sartu dira etxekoak. Kadeteek hamargarren bukatu dute, eta maila horretan, San Juan A izan da biziena; etxekoek baino 38 segundo azkarrago egin dituzte lanak. Sailkapen nagusiei erreperatuz, zumaiarrak honela daude sailkatuta: emakumezkoetan, lehendabizi da Zumaia A, eta laugarren Zumaia B; kadeteak bosgarren daude. Gizonezkoetan, jubeniletan, bigarren da etxeko batela; infantilak zazpigarren daude, eta kadeteak hamargarren.Datorren asteburuan, hilaren 6an, Ligako hirugarren estropadan lehiatuko dira batelak. Pasai Donibanen daukate estropada.\n0 Responses to “Bitik bi”


Gorka Pagonabarragak irabazi du Igorreko kanporaketa\nGorka Pagonabarragak irabazi du Igorreko kanporaketa –\nLasarte aretoan jokatu da Bizkaiko Bertsolari Txapelketako bigarren kanporaketa; finalaurrekoetarako txartela lortu du durangarrak.\nBertsozalez bete da gaur Igorreko Lasarte aretoa Bizkaiko Bertsolari Txapelketako bigarren kanporaketa ikustera. Aforoak %100ean dauden lehenengo saioa izan da, gainera. Gorka Pagonabarraga izan da puntu gehien batu dituena eta Etxebarriako finalaurrekoan kantatuko du azaroaren 21ean. Horrela geratu dira gainontzeko puntuazioak:\nGorka Pagonabarraga Agorria…482,5\nJulen Arzanegi Erezuma………….460,5\nMIkel Goiriena Larrazabal……….448,5\nIbai Amillategi Omaetxebarria…..448,5\nGarazi Navarro Ugarteburu……..418,5\nAnder Ucelay Aristi…………………416\nBeñat Vidal Gurrutxagak egin ditu gai-jartzaile lanak eta epaimahaia Ainhoa Arregi Elosuak, Garazi Mendoza Agirrek, Iñaki Aurrekoetxea Arkotxak, Jurgi Fuentes Goikoetxeak, Leire Etxebarria Gazteluk eta Mirari Azula Aurrekoetxeak osatu dute. Idazkari beharretan Itziar Basterretxea Olarreaga aritu da.\nTags: bbt21 bizkaia gorka pagonabarraga Gorka Pagonabarragak irabazi du Igorreko kanporaketa


Nola beti egon ahal dira irakurle berriak hemen blogean dut gogoratuko zer da hori OVS, O (objektua), V (verbua) eta S (subjektua) direlarik horiek elementu syntaktikoak phrase batean.\nEsan ohi da ze euskara dela hizkuntza bat preeminenteki edo relevanteki hizkuntza SOV, esaterako esan ohi dela "amak bazkaria prestatu zuen" non lehenengo doa S (ama), ondoren O (bazkaria) eta azkenean V (prestatu zuen).\nBatzuk harturik hori strukturea banderatzat nola redaktatu behar da' antza derrigorrez euskaraz hori dute pausagabe hobesten ez balego lez beste formarik expresatzeko euskaraz, euskara "garbiz, kutsadura bakoz". Baina azkenean ohartu dira halabeharrez eta derrigorrak eraginik dela struktura hori -behintzat phrase apurtxu bat luxeetan- guti informativoa, lar guti informativoa, kasik informatzen ez duena.\nEta holakoek ez erabili nahirik struktura gehiago eta gehien informativoa -SVO, amak prestatu zuen bazkaria"- dute zoritxarrez pusatzen eta erabiltzen OVS strukturea -bazkaria prestatu zuen amak- gutiago txarrez ezi "garbia" edo SOV.\nDutelarik esaten atxakiaz ze lehenengo dutela NAHI nabarmendu objektua gera dadin klaru eta gero akzionea (verbua) eta azkenean nork egin duen akzioa (subjektua). Halan hori formulea aplikatuz ditugu ikusten honako titularrak prensan (Berria, Haria, Ekonomia asteartea 20 iraila 2011)\nSoldatak kontrolatzea ezinbestekoa dela diote Gipuzkoako ostalariek\nO (Saldatak kontrolatzea ezinbestekoa dela)\nS (Gipuzkoako ostalariek)\nedo ere (Gara, Ekonomia asteartea 20 iraila 2011)\nBasusarrin laborantza lurrak eraikigarrien prezioan saldu direla salatu du ELBk\nO (Basusarrin laburantza lurrak eraikigarrien prezioan saldu direla)\nV (salatu du)\nNoiz eman ahal ziren tituluok asko informativoago eta klaruago holan erabilirik strukturea SVO\nGipuzkoako ostalariek diote soldatak kontrolatzea ezinbestekoa dela\nGipuzkoako ostalariek diote ezinbestekoa dela soldatak kontrolatzea\nELBk salatu du Basusarrin laborantza lurrak eraikigarrien prezioan saldu direla\nELBk salatu du ze Basusarrin laborantza lurrak saldu direla eraikigarrien prezioan\nHonako gogoetak izaten ditudanean buruz struktura syntaktiko gehiago edo gehien effektivoak, erabiliz SVO edo erabili OVS -azken hau dena argiro gutiago informativoa ezi bestea- etortzen zait beti gogora euskal idazle eta professore universitario doktorea hon Informatio Zientziak Jose Inazio Basterretxea konsideratzen dudana ere ezagun-laguna zein da alde dagoenena OVS strukturari. Jakin nahi nuke zer razonatuko edo behintzat arrazoituko luke alde bere OVS struktura hori eta kontra edo inkomenentzia erabiltzeko SVO strukturea, hemen oraingo exemplutan edo beste batzutetan edo generalki.\nSeguruenez sortuko genduke diologo on bat, dia + logo (logoa = argumentatzea eta besteari tentuz entzutea).\nPosted by Erramun Gerrikagoitia at 16:56 No comments:\nPosted by Erramun Gerrikagoitia at 17:41 3 comments:\nIrakurririk hau titularra (internet, Berria, larunbata 10 iraila 2011)\nIsraelek Egipton duen enbaxadoreak herrialdea utzi du bart gaueko erasoengatik\nikusten dut beharra, behar gorria, erabiltzeko "zatio" (zegatio, zeagatio, zergatio) prepositione arras eta osoro evidenteki reala -edozeinek entzun ohi dezana ganik euskaldu populua. Hartara, hau da erabilirik prepositione hori (diodalarik errepikatuki izan nahirik insistentea baina ez gogaikarria), erabilirik "zatio" mezuak lirateke asko argituko informativoki, nola ere egiten ohi duten partikula prepositivo horren erabiltzaileek.\nGeratzen litzatekela goiko titularra hontaraxe\nIsraelek Egipton duen enbaxadoreak herrialdea utzi du zatio bart gaueko erasoak\nZer luke horrek txarrik baldin txarrik balu? Erantzutekorik leukanak erantzun beza responsableki.\nLehen planan (Gara, igandea 4 iraila 2011) irakurtzen dut hau titularra\nZinemaldi garaian, presoen askubideen aldeko manifestazioa\nbaina ez ote da errazago eta ere naturalago beste modu hau redaktatzeko, modu effektivoagoa informativoki? Honela\nZinemaldi garaian, manifestazioa presoen askubideen alde\nedo nahiago balitz edo nahiago bada\nZinemaldi garaian, manifestazioa alde presoen askubideak\nPosted by Erramun Gerrikagoitia at 11:45 No comments:\nPosted by Erramun Gerrikagoitia at 20:01 No comments:\nIrakurtzen dut inteneten titular hau (http://www.bizkaie.biz/orokorra.php?atala=2&id=8384&sec=31)\nFrances McDormand izango da Donostiako Zinemaldiaren Sail Ofizialeko epaimahaiburu\neta nik ezin ulertu nei zelan ez dira konturatzen ze eman ahal dela titular hori askoz errazago eta ulergarriago, holan\nFrances McDormand izango da eipaimahaiburu Donostiako Zinemaldiaren Sail Ofizialean\nHalan dakigu primeran ze Frances McDormand izango dela epaimahaiburu. Zelan baina hori sartu batzuren buruan? Duda barik euskaldunok gagoz, gauzkate prejuzguz beteak noiz ari gara buruz euskara geure hizkuntza, omen delakoa.\nPosted by Erramun Gerrikagoitia at 21:10 No comments:\nPosted by Erramun Gerrikagoitia at 19:28 2 comments:\nPosted by Erramun Gerrikagoitia at 22:52 No comments:


"Plaza eskaintzeaz gain, sareak sortu ditu Liberoamerikak" - Busturialdeko Hitza : Busturialdeko Hitza\n"Plaza eskaintzeaz gain, sareak sortu ditu Liberoamerikak"\nLiberoamerika ekimenak euskal idazle gazteen lanak bildu ditu ‘Izotzetan islatuak’ liburuan. Bertan, Alex Uriarte idazle gernikarraren bi poema irakurri daitezke.\nLiberoamerika literatura sustatzeko ekimena da. Argentinan hasi zen Latinoamerikako literatura sustatzeko asmoz, eta Bartzelonatik igaro ondoren, Euskal Herrira iritsi da. Euskal idazle gazteen lanak biltzeko asmoagaz, deialdia zabaldu eta Izotzetan islatuak liburua osatu dute. Bilduma horretan parte hartu duten idazleen artean dago Alex Uriarte. Bakarrizketetan oinarritutako bi poema batu ditu.\nZelan eduki zenuen Liberoamerika ekimenaren berri?\nXXI. mendean gaude, eta sare sozialen bidez ezagutu nuen ekimena. Horrez gain, Iosune de Goñi proiektuaren editorea argazkilaria da, eta Arranon erakusketa bat jarri zuen. Aurkezpena Asier Zugadik egin zuen, eta berak ere komentatu zidan proiektua. Ordurako aurkeztea pentsatuta neukan, baina alper nenbilen. Berak animatu ninduen.\nZerk bultzatu zintuen azkenean parte hartzeko erabakia hartzera?\nArgitaletxea benetakoa izateak. Ez dago tranparik. Adibide bi: gaur egun, argitaletxe mainstreamek gazteei bideratutako eskaintzak zabaltzen dituzte, baina gero, aurkezten diren idazle gehienak izen handikoak dira, ibilbide luzekoak. Sariketetan ere antzekoa gertatzen da. Gazteentzat zuzendutako lehiaketa batean parte hartu nuen, eta irabazlea eta bigarrena 40 urtetik gorako idazleak ziren. Hori ikustean desmotibatu egin nintzen. Baina Liberoamerika ezagutu nuen, eta hiru kontuk arreta deitu zidaten. Benetan gazteei zuzendutakoa dela, izan ere, ez dakit idazleren bat 30 urtetik gorakoa den. Bestetik, kontzientzia soziala duela, gaur egunera bideratutakoa, jende konprometitua baitago. Eta, batez ere, argitaletxe feminista izatea gustatu zitzaidan. Editore denak, Argentinakoak, Bartzelonakoak eta Euskal Herrikoak neskak dira, eta lanen %80 baino gehiago emakumezkoenak dira bilduma honetan. Hori oso positiboa eta beharrezkoa da.\nZuk ere ikuspuntu feministatik idatzi duzu?\nTxarto dago esatea, baina nire ustez eta hurbilekoen ustez, emakumezkoa ematen dut idaztean. Bitxia da. Ez da aurretiaz pentsatutako zerbait, horrela ateratzen zaidan kontua da.\nZer landu duzu testuetan?\nBakarrizketak dira. Nire biriketako lorategia eta Hiria eta zure oroitzapena deitzen dira poemak. Lehenengoa nire buruagaz dudan bakarrizketa bat da. Testu bukaeran zabaltzen dut apurbat bigarren pertsona batera, ‘zu’ eta ‘zuek’ erabiltzen ditut. Bigarren poeman bi elementu lantzen ditut: oroitzapenak eta lekuak. Oroitzapenek indar handia dute nigan, eta ez gara kargutzen lekuek zelako pisua daukaten bakoitzarengan. Testuan joan-etorri hori dago hiriaren eta naturaren inguruan. Irakurri duten bi pertsonak esan didate Gernikaren edo Euskal Herriaren idealizazio bat izan daitekeela. Ez nintzen horren bila joan.\nBakoitzak bere interpretazioa aurkitu dezake zure testuetan.\nHorixe da politena. Idaztea hazi bat landatzea da. Hazi batek pertsona bat elikatu dezake, eta hori ez da gutxi. Solo bat ere sortu dezake, jende askorengana helduta.\nOhikotasunean idazten dituzun poesiak bakarrizketak dira?\nUste dut ez dakigula poesia idazten. Bilduma honetan agertuko dena, eta nik idatzi dudana poesia bezala bataiatu ahal da, baina kale batean aurki daitezkeen kartelak ere poesia izan daitezke. Edozer da poesia. Eta idaztearen mundua oso bakartia da. Blog batean idazten dut, eta oso bakartia da blogean idaztea. Beti bilatzen da introspekzioa. Askotan elementu pertsonaletik hasita tesi sozial batean bukatzen da.\nEuskal gazte literaturaren errealitatea zelakoa da?\nIruditzen zait gero eta gehiago zabaldu, gero eta gehiago zarratzen garela. Munduko influentzi, bide, sare sozial… guztiak ditugu, baina lehengo bide tradizionalak askoz ere eraginkorragoak zirela iruditzen zait; ahoz ahoko transmisioa edota egunkariak kasu. Orain Txinan irakurri ahal zaituzte, baina oso gaitza da inguruko jendearengana heltzea. Kanta edo testu bat oparitzea dagoen gauzarik handiena da. Ez gara kargutzen zure egiten duzun testu bat oparitzea zelako oparia den. Eskerrak ematen ikasi behar dugu.\nIdazten ere jende gazte asko dagoela uste duzu? Liberoamerika bezalako ekimenek beste gazte batzuen lanak ezagutzeko aukera ematen al dute?\nAte bat dira. Hala ere, jende gazteak aurreiritzi estilistikoak ditu: «Nik ez dakit idazten». Alde batetik, ze esango dutenari beldur direlako. Munduko gauzarik arriskatuena, baina politena da niretzat. Eta, bestetik, teknika aldetik idazten ez dakitela idazten pentsatzen dutelako. Baina, zergatik? Ortografia ez kontrolatzearren? Ez dituzulako klasikoak menderatzen? Badago jendea ez zaiona irakurtzea gustatzen eta nik idazle fin bezala dudana.\nLiberoamerika bezalako ekimenak beldur hori gainditzeko beharrezkoak dira?\nBehar-beharrezkoak dira. Plaza bat eskaintzeaz gain, plaza horretan zure moduko jendea dagoela ikusten duzulako, sareak sortzen ditu. Ez duzu aurkituko bilduma honetan Kirmen Uribe bezalako idazle bat. Zure moduko beste norbait egongo da, oso desberdina, baina kezka, beldur eta ilusio berak dituena.\nSareen beharra nabaria da?\nBai, eta oso argitaletxe gutxi daude sare hori sortzen dutenak. Literaturzale bat bere beldur estilistikoei aurre egiten ikustea eta horrelako plataformak izatea ez da gutxi garai honetan. Liberoamerika, testuekin edo testu barik, sare bat da. Plataformak badaude, baina zuzenean gazteei zuzendutakoak nik ez ditut asko ezagutzen. Esango nuke bakarretakoa dela. Eta gaur egungo egoeran gehiago egon beharko lirateke. Horretaz ohartzeko balio izan du konfinamenduak. Orain arte beti esan izan dugu kultura garrantzitsua dela, baina aho txikiagaz. Baina gelan itxita egonda, aurrera egiteko bideak musika, literatura, filmak, aldizkariak… direla ohartu gara. Sasoi ona da aldarrikatzeko kultura beharrezkoa dela. Jende gutxi dago horren alde egiten, eta udaletatik hasita, kultura gehiago sustatu beharko lukete. Ez dut ikusten lehen lerroan dagoen kontua denik.\nHatsan ere publikatu duzu.\nIparraldeko bilduma bat da, eta bertan ere parte hartu nuen. Olerkigintzarako izan zen deialdia, baina denetariko testuak daude. Bertan publikatzea motibazio kontu bat izan zen. Publikatu ez nuen lan luze bat neukan, baina ez zegoen prest. Hala ere, Paco Aristik idazteko esan zidan, eta hortik sortu zen aukera.\nEta orain, zer daukazu esku artean?\nFanzine bat ateratzeko asmoagaz gabiltza Busturialdean. Momentuz, talde bat sortu dugu, herritarrentzat zabalik dagoena, eta proiektua finkatzen gabiltza. Eskualdeko sorkuntzari lekua egitea da asmoa. Eskualdean batasuna lortu eta esplotatu beharrekoa esplotatu gura dugu. Sorkuntza asko dugu eskualdean. Literaturaz aparte, beste alde artistiko batzuekin uztartzea gustatuko litzaiguke. Baita gaurkotasuna, efemerideak, ilustrazioa, argazkilaritza, edizioa… landuko dituena. Kantarrabi deituko da, eta atal bakoitzak izen berezia izango du. Okatik itsasadarrerantz jaitsi ohi zen behe-lainoari deitzen zitzaion horrela, eta horren sinonimotzat zuten ‘Gernikako lainoa’. Hori aukeratu dugu, kostakoei ez ezik, gernikaldeko inguruari ere erreferentzia egiteko.


ganbila.eus | St. Cyran\n< Aurreko orria Hurrengo orria >\nLE MAITRE D’ANDILLY\nPertsonaietaz zenbait ohar\nJainkoa Gorderik deritzan obra honetan agertzen diren pertsonaiak benetako izaera historikoa dute guztiak. Zenbait ezaguna da Euskal Herriko historian edo eta Europako kondairan izan zuen eraginagatik; beste zenbait ordea “bigarren mailako” izaki, guztietaz bizpahiru argibide emateari on derizkiogu bai irakurleak eta bai —balizko— zuzendariak obraren kokagune kronolojiko eta dramatikoa aiseago burutu dezaten.\nSt. Cyran, deituraz obraren zehar adierazten dena Hauranneko Jean Duvergier Baionarra da. 1581.eko urtean jaioa eta 1643.ean Parisen hila. Familia aberatsekoa, Bertrand Etxauz apezpikuaren eraginaz Lovainan egin zituen ikasketak. Ikasle zen garaietan Jansenio ezagutu zuen eta bien adiskidetasunatik biztu zen “jansenismoa” deritzan mugimendua. Zenbait libururen egile izanik ere bere eragina Pariseko Port Royaleko jarraitzaileen artean mamitu zen batibat eta handik Sorbonako unibertsitatera eta bide batez Frantzia osora eta partikularzki Euskal Herrira. Racine, Montaigne eta bere garaiko intelektual ugariengan arrakasta handia izan zuen baionar abateak.\nAma, izen honekin Ane Etxeberry Duvergier jaunaren emaztea eta St. Cyranen ama adierazten da. Pierre Lancrek Lapurdin egin zuen prozesuan agertzen da sorginkeriaz susmagarri bezala aipatua, frogarik ezean eta ziurrenik Etxauz kardenalaren eraginaz bere alabarekin batera libre utzia izan zen. Merkatari ospetsuak ziren Baionako Etxeberrytarrak xvign. gizaldiaz gero.\nLaurence (Duvergier D’Hauranne), St. Cyranen arreba. Lancrek prozesatua eta aske utzia.\nMurgy, neska honen izena Lancreren kroniketan agertzen da eta dirudienez sorginkeriaz auzipean egon ondoren Bordeleko juezarekin ihardun zuen salaketa lanetan. Baionatik etxeratxean Lancrek eraman zituen lapurtar ugarien artean aurkitzen zen Murgy.\nLancre (Pierre de), Lapurdin sorginkeriari buruz ospatu ziren epaiketarik nagusienen buru. Lapurdiko zenbait jauntxoen eskariari bide emanaz Henri ivgnak Bordeleko gorteari eman zion agindua sorginkeriaz inkesta bat burutzeko. Bordeleko auzitegiak Lancre izendatu zuen juez berezi bezala. Aipatzekoa da Lancre jatorriz euskalduna zela amaren partetik.\nEtxauz (Bertrand), Baigorriko semea eta Baionako apezpiku. Henri iv erregearen kapelau zen eta berarengan eragin nabarmena izan zuen. Etxauz honi eskeini zion Axularrek bere liburua. Duvergier eta Etxeberrytarren laguna izaki St. Cyranen babesle izan zen. xvign gizaldiko Euskal Herrian handia izan zen bere itzala.\nPouvreau (Silvain). Jatorriz gaskoia, Duvergiertarren morroina izan zen eta Baionan iragan zuen garaiean St. Cyranen idazkari. Euskara ikasi ondoren idazle trebe bezala agertu zen eta berea da lehen euskal hiztegia burutzeko eginahala.\nJansenio (Jansen Kornelio) Ypresko (Holanda) gotzaia eta “Agustinus” liburuaren egilea. St. Cyranekin batera egin zituen bere ikasketak Lovainan. Naiz Holandan jaioa izan Baionan egokitu zen urte batzuen zehar St. Cyranekin batera lanean ihardunaz. Baionako katedraleko eskolako buru izendatua izan zen eta bere izena daraman mugimenduak eragin handia izan zuen bai erlijio eta bai politika arloan.\nBarcos, St. Cyranen iloba da eta euskalduna. Pariseko egonaldietan berarekin izan zuen St. Cyranek eta bere itzalean hezia izan zen. Bere osaba hiltzean St. Cyraneko abategiko abate jauna izendatua izan zen. Idazle eta polemista ospetsua bere obraren parte handi bat argitaratzeke aurkitzen da oraino. Barcosengatik esaten du Lucien Goldman ikerleak xviign gizaldiko pentsalari ospetsuenetakoa dela eta xixgn gizaldiko dialektikaren aintzindari.\nLe Maitre (Antoine), Arnauld-tarren familiakoa eta abokat oso nombratua sasoiko Parisen. 1637.eko urtean konbertiturik St. Cyranen esanetara jarri zen eta bere azkartasuna jasenismoaren defentsan erabiliko zuen aurrerantzean. Patristikako obra asko itzuli zuen eta bera izan zen Port Royaleko gizonezkoen komunitatearen lehen partaidea.\nRichelieu, xviign gizaldiko Frantziaren deseinuen jabe eta eragile izan zen kardenala, St. Cyranen etsairik nagusiena ere bazen. Richelieuren egitasmo politiko zenbait bertan behera bota zituen bestalde St. Cyranen jokabide eta argudioak. Frantziako Kontseiluko buru izatera heldu zen kardenalak ez zion inoiz barkatuko baionarrari Frantzia eta Espainiarekiko gerlari jansenistak egin zioten enbarazua. Frantziako armada espaniarrak Ondarribian bentzitu zuten urte berean (1638) Richelieuk preso hartu zuen St. Cyran.\nAngelique (Marie Angelique de Sainte-Madeleine), Arnauld Antoinen hogei umeetako bat. Port Royal abategiko abatesa. Bera izan zen St. Cyranen jarraitzaleetarik goiztar eta sutsuena.\nAgnes, Arnauld (Agnes de Saint Paul) Angeliqueren ahizpa. Abategi ugari erreformatu zuen Frantziaren zehar.\nArnauld D’Andilly, abokatu eta politikari ezaguna St. Cyranen baliagarri zibilik baliotsuena. Montaige eta Pascal berarekin ere izan zuen harremanik Port Royaleko egoitzan.\nLancelot, Port Royaleko “bakartietako” bat. “Bakartiak”, St. Cyranen esanetara eta ideietara konbertiturik Port Royaleko abategian bizi amankomuna egiten zuten gizonezkoak ziren. Lancelot mediku ospetsua izana zen.\nAntzokiak zuhurra eta nahiko iluna behar du izan. Argiaz baliatu behar da kasuan kasuko giro eta egoera eszenikoa sortzeko.\nAntzerkiaren parte bat (lehen partea) Baionan kokatzen da, Parisen beste biak. Altzariak ez dira ugariak izanen eta akto batetik bestera iragaitean bigarren mailako aktoreak eta aktoresak berak (soldaduak, mojak, etab...) burutuko dute beraien aldaketa. Jokaldi batetik besterako pasartea argien bidez adieraziko da. Altzariak eta gainontzeko tresnak sinpleak beharko dute izan eta agian oso estilizatuak, bere funtzioa aktorearen denbora eta tokiaren adierazgarri soil izatera mugatzen denez.


Aplikazioaren irudi bat\nMark Ayling kaliforniarra Euskal Herriko kultura eta gastronomiarekin maite mindu zen Donostian irakasle izan zenean eta telefono mugikorrentzako gida aplikazio bat sortu du amerikar bidaiariei Euskal Herria ezagutzen eta gozatzen laguntzeko. “The Basque Country: Cuisine and Culture” izena du gidak eta Ayling-ek EuskalKultura.com-i azaldu dionez jatorriz ingelesez idatzitako gida gaztelaniara eta, ondoren, euskarara itzultzeko asmoa du. Horrez gain lehenengo edizio honetan Araba, Bizkaia eta Gipuzkoa besterik biltzen ez dituenez, hurrengoetan Nafarroa eta Iparraldea ere sartu nahi dituela aurreratu du. Ayling-ek azaltzen duenez bere asmoa "Espainia eta Frantziako gidetan tarte txiki batean agertzea baino gehiago merezi duen" herriari buruzko ezagutza zabaltzea da.\nMeghan Garibay/Donostia-San Sebastian. Mark Ayling Kaliforniako kazetari eta bidaiari bat da eta aurten “The Basque Country: Cuisine and Culture” izena duen telefono mugikorrentzako gida interaktiboa sortu du. EuskalKultura.com-ek proiektu honi buruz eta edizio berrietan egingo dituzten eguneraketa eta itzulpenei buruz hitz egin du Ayling-ekin.\n-Zenbat denbora bizi izan zara Donostian eta zergatik aukeratu zenuen Euskal Herria gida bat egiteko inspirazio gisa?\nOrain dela urtebete heldu nintzen Donostiara, Gaztela-Leongo [Espainia] herriska batean gaztelera ikasten beste urtebete eman ondoren. Han egonik Euskal Herria liburu baten bitartez ezagutu nuen --Mark Kurlanskyren The Basque History of the World-- eta jakinmina sortu zitzaidan. Ingeles irakasle bezala lana aurkitu nuen Donostian eta euskal historia eta kulturari buruz ahal bezainbeste ikasten hasi nintzen. Bertako kulturan murgiltzen saiatu nintzen eta sukaldaritza ikasle askoren lagun egin nintzen; halabeharrez sartu nintzen mundu honetan.\nEzin nuen sinetsi hain amerikar gutxik Euskal Herria ezagutzea, eta munduari Guggenheimetik haratago askoz gehiago dagoela erakustea erabaki nuen. Konturatu nintzen gida guztiek Euskal Herria Espainia edo Frantziari buruzko liburu handiagoen atal txiki bat bezala jasotzen zutela. Euskal Herria euskal ikuspegitik erakusten lehena izan nahi nuen, kultura, historia, turismoa eta gastronomia uztartuz.\n-Zenbat denbora eraman zizun gida osatzeak?\nLau hilabete behar izan nituen, nire eguneko lanarekin aldiberekotuz. Nire hasierako plana hauxe zen: goizetan irakatsi, arratsaldean pintxoak dastatu eta gauez idatzi, baina azkenean askoz ere kaotikoagoa izan zen dena!\nOrdurako bi urte neramatzan bidaia-liburuen munduan sartu nahirik eta gida hau egiteko eskaintza nire lehendabiziko lorpena izan zen. Lanari buruz asko ikasi behar izan nuen: argazkiak eskatu; jatetxeen partehartzea eskuratu; prezio, gastronomia eta geografiaren arteko oreka lortu; elkarrizketa profesionalak egin.. eta dena gazteleraz! Baina ondo irten zen dena eta azken produktuaz oso harro nago.\n-Gida beste hizkuntzetara itzultzeko planik ba al dago?\nBai, Sutrokoekin hitz egin dut (aplikazioaren editoreak dira) gida euskara, gaztelania eta frantsera itzultzeko, baina oraingoz beraiek software guztia itzuli arte itxaron behar dut, gero edukia itzultzen hasi ahal izateko.\nSutrok aurki gaztelaniaz plazaratzeko asmoa du, euskarazkoa aurreraxeago litzatekeelarik. Hala ere, hurrengo ediziorako euskal esaldien audio-book bat gehitu nahi diot, bisitariak euren pintxoak eta txakolina bertako hizkuntzan eskatzeko gai izan daitezen. Gidan Nafarroa eta Iparraldea ere sartzea gustatuko litzaiguke.\n-Zer izan zenuen gida idazteko prozesuan gustukoena? Zein izan zen zure asmoa?\nAlderik onena zalantzarik gabe ikasketa prozesua izan da: euskal kultura eta gastronomia ikasle bezala, eta baita ere bidaia-liburu idazlegai bezala. Egun bakoitza ikasketa egun bat izan zen. Lau hilabetez idatzi eta ikertu ostean, Euskal Herria goitik behera ezagutzen dut. Ezagutza hori elkarbanatzea eta publikoari eskaintzea izan da nire asmo nagusia eta baita sari handiena ere. Poz handiz hartzen ditut jendeak gida erabili ostean uzten dituen iruzkin positiboak.\n-Zer da Euskal Herriaz gogokoen duzuna?\nWow, ez dut uste erantzun bakarra eman dezakedanik... Hasi Donostiako pintxoekin, segi neguko sagardotegiekin, euskal kostaldean zehar surfeatu, herri txikietan galdu, Urdaibai esploratu, Donejakue Bidea egin, naturaz gozatu, zuzeneko musika entzun Leize Gorrian, Santa Klara uhartera igerian joan, kaleetan barrena ibili Santo Tomas egunean, eta azkenik... euskaldunak ezagutu.\nBadator Durangoko Azoka 2011: liburuak, diskoak eta 200 ekitalditik gora abenduaren 4tik 8ra


Hezkuntza Sailaren arabera 2018ko lan-eskaintza publikoko 155 lanpostu ezin izango dira deitu - Nafarroa - euskalerriairratia.eus\nHezkuntza Sailaren arabera 2018ko lan-eskaintza publikoko 155 lanpostu ezin izango dira deitu\nEuskalerria Irratia 2019-11-05 19:52\nCarlos Gimeno Nafarroako Gobernuko Hezkuntza kontseilaria, artxiboko irudian. (Argazkia: Nafarroako Parlamentua)\nBegoña Unzue Hezkuntza Baliabideetako zuzendari nagusiak azaldu duenez, "zenbait espezializazioetan eskaini daitekeena baino handiagoa da kontratazio egonkorraren ekaintza".\nCarlos Gimeno Nafarroako Gobernuko Hezkuntza kontseilariak astearte honetan adierazi duenez, 2018ko lan-eskaintzetan jasotako plazak egonkortu eta berrezartzeko Bigarren Hezkuntzako 155 plazek 7 milioi euro baino gehiagoko gastua ekarriko lukete.\nCarlos Gimenok agerraldia egin du Parlamentuko batzordean, Hezkuntza Saileko LEParen berri emateko, eta honako hau adierazi du: "Ez dakigu aurreko urteetan Hezkuntzak zer irizpide erabili zuen 2017an eta 2018an onartutako eskaintzak espezialitateka eta hizkuntzaka banatzeko, baina irakaskuntzako LEPa berrikusteko beharrezkoa da sailak zehatz-mehatz aztertzea, une honetan dagoen aldi baterako kontrataziotik abiatuta".\nEsan duenez, "azterketatik ateratzen diren eta hezkuntza-sistemaren behar egonkorretara egokitzen ez diren Bigarren Hezkuntzako irakasleen kidegoan negatiboak diren 155 plazen deialdiak berekin ekar dezake 1. kapituluan gastua urteko 7,3 milioi euro handitzea, irakasleen kidego horretan ezinezkoa baita praktiketako funtzionarioak beste espezialitate batzuetan birkokatzea". Sailburuaren hitzetan, "egonkortasun tasak birjartze tasetara aldatzeak ahalik eta segurtasun juridiko handiena dakar". Eta nabarmendu du "segurtasun juridikoaren esparruan" ari direla.\nAzaldu duenez, "egonkortze plazak birjartzera aldatzea da kontua, eta Funtzio Publikoari eskatzen zaio azterketa juridiko bat egin dezala, eta ikusiko dugu zein den azterketa". "Sailaren nahia da lanposturik ez galtzea eta lan-eskaintza publikora ateratzea egonkortze bat lortzeko", gaineratu du.\nSailburuak gaineratu duenez, "2018ko lan-eskaintza publikoan sartutako guztizko plazen kopuruari eusteko, sailak 2019ko birjarpen-tasaren zati bat erabiliko du une honetan deitu ezin diren plaza negatiboak konpentsatzeko".\n2019ko lan eskaintza\n2019ko lan-eskaintza publikoaren proposamenari dagokionez, Carlos Gimenok esan du eskaintza berrian Hezkuntza Sailari esleitutako 337 plazetatik 155 Bigarren Hezkuntzako irakasleen kidegoan eskainiko liratekeela, eta 182, berriz, irakasleen kidegoan.


The best klase handiko ZABALZA bisitatzen duzun Valentzian hoteletan\nEspainiako Escort Valentzian handiki.\nCris oso polita Spanish oso adeitsu eta zuhurra, jarrera GFE batera, astelehenetik igandera antolatu ordu curvy neska bat aurkezten dugu ikuspegitik ere, bular eder eta natural batera, sentsualitatea dotorea eta sutsua neska eder bat da, xedapen oso ona.\nZure iruzkinak: Cris a Valenciana naiz. Gaur egun, Arte Ederrak ikasten ari naiz. Bilera egiteko arazorik gabe antolatu dezaket. Ni gustura nago elkarrekin esperientzia atsegina bizi nahi duten senide eta bikoteekin gozatzen duten beste batzuekin irekita. edo informala egoeraren arabera, jakin nahi baduzu, pozik egongo naiz.


ZERBITZU KARTA Bermeoko Udalak bere herritarrei eskaintzen deutsezan zerbitzu guztiak jasotzen dituen eta horiek egiteko moduan hartutako konpromisoez jakinarazten duen dokumentua litzateke.\nUdal zerbitzuak eraginkortasunez eskaintzeko, konpromisoen betepen maila, zein emaitzak adierazteko eta erabiltzaileen eskubide zein parte hartzeko aukeren berri emoteko baliabidea dira, Zerbitzu Kartak.\nUrte birik behin edizio barri bat publikatzen da, urte bitan jorratutako lanaren hausnarketa eginda berrikuntza eta aldaketa barriak jasotzeko. Gehienez 4 hilebetero konpromisoen betepen maila zein hartutako neurriak eguneratzen dira web gunean.\n7. edizino honetan, BERmeoko HAZ/SAC zerbitzuak biltzen dauzan 3 arreta bideetatik eskaintzen diran zerbitzuez gain, tramite administratiboen inguruko informazio eskaintza gainditu eta udalak eskaintzen dituen gainerako zerbitzuak ere gaineratu dira, horreen eskaintzan ere gehienez 3 hilabetero neurtuko diran konpromisoak finkatuta.\nAzken urteetan gainera be, Udala, kudeaketa aurreratu bat lantzen dabil epe luzeko estrategia bat eukita, urteko helburuak eta aurrekontua bat egin eta horren hileko jarraipena eginda. Zerbitzu kartak baliabide bikaina dira, herritarrei eskaintzen jaken zerbitzuaren balioztapena egin, jakinarazi eta hobetzeko.\nZerbitzuen Agiri hau urte birik behin kaleratzen da, baina udalaren web gunean, gehienez 4 hilabetero, konpromisoen betete mailearen jarraipena egin daiteke, udalaren kudeaketea ezagutu eta erabateko gardentasuna bilatu gurean, ondo egindakoaren zein desbideratzeen barri be izateko. Desbideratzeekin jarraitutako kudeaketa eta emondako urtenbideen barri be konpromisoz-konpromiso ezagutu ahal da.\nZerbitzu Kartaren 7. Edizio hau, 2015eko urriaren 5eko Tokiko Gobernu Batzarrean onartu da eta urte bitan egongo da indarrean.


Nola jan barazkiak? | EROSKI CONSUMER EUSKARAZ\nPlateren originaltasuna eta txikienak janari prestaketan jartzea oinarrizko alderdiak dira haien eguneroko kontsumoa areagotzeko\nEgunero barazkiak kontsumitzeak elementu nutrizional eta onura ugari ditu osasunarentzat. Horregatik, aspaldidanik, Osasunaren Mundu Erakundeak zenbait kanpaina jaurtitzen ditu, egunean, gutxienez, 400 gramo fruta eta berdura jatea gomendatuz, zeina egunean bost errazio jatearen baliokidea den. Baina, nahiz eta gomendioak izan eta populazioak haien onurak ezagutu, barazkiak gutxien hartzen diren elikagaiak dira haurren eta helduen artean. Hurrengo artikuluan ideiaren batzuk eskaintzen dira egoera hori aldatzeko.\nIkerketa batzuek seinalatzen dute kaltzioaren zapore mingotsa, zenbait barazkitan agertzen dena, espinaketan, azelgetan, azan, tipulan, karduan edo brokolian,faktoreetako bat izan daitekeela, maila sentsorialean, haiek ez kontsumitzea eragiten duena.\nBestetik, adituek barazkiak eguneroko dietan sartzeak duen garrantzia errepikatzen jarraitzen dute. Bitamina, zuntz, mineral, ur eta elementu antioxidatzaileen eduki altua izateak bizitza osasungarri bat lortzeko ezinbesteko elementu bihurtzen ditu.Haien beste alde positibo bat kaloria gutxi izatea eta kolesterolik ez izatea da. Gainera, barazkiek, gaixotasun kardiobaskularrak, obesitatea, helduen diabetesa eta zenbait minbizi-mota saihesten laguntzen dute.\nAlde horretatik, eta barazkiak dietan txertatzeak duen garrantzia kontuan hartuta barazki izoztuak alternatiba bikain bat dira "fresko" izendatzen diren horiekiko. Jasaten duten ultraizozte prozesuari esker, kontsumitzailearen mahaira baratzetik jasotakoan izaten duten ia baldintza berean eta kalitate berarekin iritsi daitezke. Zentzu honetan, barazki izoztuak aukera perfektua dira sukaldean lanorduak aurrezteko, uko egin beharrik gabe errezeta osasungarri, zaporetsu eta harrigarrienak prestatzeari.\nBarazkiak plater nagusi, garnizio, irabiatu edo krema gisa\nJoera aldatzeko helburuarekin, hots, haurrek eta nagusiek barazkiak jateko ohitura eskura dezaten, kontuan hartu behar dira zenbait aspektu.\nLehenik, barazkiak beti begi bistan egotea,familiako mahaian edo ikastetxeetako menuan.\nBestalde, adin goiztiarretatik hasteko janari osasungarriaren ohitura horretan hazten, egokia izango litzateke txikienek erosketak egiten laguntzea,haiek izatea ondoren prestatuko diren prorduktuak poltsan sartuko dituztenak, besteak beste, barazki izoztuak.\nHorrez gain, interesgarria da haurrek platerak prestatzerakoan parte hartzea,janaria kozinatzen lagunduz.\nGainera, gurasoek eta hezitzaileek apustu egin beharko lukete errezeta berriak eta originalak sortzearen alde,txikien arreta biltzea lortzeko eta izan daitezen erakargarriagoak begien bistarako.\nBaina Nola jan barazki izoztuak? Pertsonen gehiengoak garnizio gisa jaten ditu, haragiei, arrainei eta hegaztiei lagunduz. Hala ere, barazkiak entsalada batean edo garnizio gisa soilik ez dira geratu behar, osasunaren gainean dituzten efektu positibo guztiak aprobetxatu nahi badira. Mila eratara kontsumitu ahal dira, hotzak edo beroak, gozoak edo gaziak, zopan, brotxetatan, tortillan edo irabiatuetan, udan izozki originaletan, bai eta, hanburgesa tradizionala brokoliarekin egindakoarekin aldatuta ere. Barietateak hain dira aberatsak eta desberdinak, non haiekin kontatu ahal den plater osasungarriak egiteko eta mahaian ez dute falta behar urteko edozein egunetan.\nGizartea kontzientziatzeko helburuarekin bizitza-ohitura osasungarri gisa eguneroko dietan barazkiak sartzeko beharraz, Asociación Española de Fabricantes de Vegetales Congelados (ASEVEC) delako elkarteak lekua du Interneten, sakontasunez eta zorroztasunez barazki izoztuen mundua ezagutzea ahalbidetzen duena. Orrialdean barazki izoztuen fabrikazio-prozesua ikusi ahal da, baita barietate desberdinak jaso daitezkeen ingurune espainiarrak ere, osasun-aholkuak eta sukaldean emateko tratamendu eta erabilera onena ere, plater gozoak egiteko.


Derioko kanposatuan fusilatutako presoak - Ahotsak.eus\nDerioko kanposatuan fusilatutako presoak\nDerioko kanposatuan fusilatutako presoak Morgako inor ez ei zuten hil fusilatuta gerra ostean; kartzelan eduki bai asko. Aitak esaten zuen kartzelan gauero ateratzen zutela jendea, kamioietan hartu eta Derioko kanposantuan fusilatzera. Arreba bat neskame egon zen Derion eta esaten zuen erdi hilda geratutako fusilatuen oihuak entzuten zituztela gauez, laguntza eske. Santi Salamanca aldean ibilia da eta han ere horrelako istorio asko entzun du.\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan MOR-001-010 kodeko bideoa nahi duzula aipatzea: ahotsak@ahotsak.eus\nMorgako inor ez ei zuten hil fusilatuta gerra ostean; kartzelan eduki bai asko. Aitak esaten zuen kartzelan gauero ateratzen zutela jendea, kamioietan hartu eta Derioko kanposantuan fusilatzera. Arreba bat neskame egon zen Derion eta esaten zuen erdi hilda geratutako fusilatuen oihuak entzuten zituztela gauez, laguntza eske. Santi Salamanca aldean ibilia da eta han ere horrelako istorio asko entzun du.\n- Ta ezta Morgan iñor ez due, iñor hil ta holakorik ez due inñor hil. Esan gure dot /guot/ nire aittek esaten deu ba kartzelan eon zanien, geu danatan deittutzen dotsiela pillo bateri; eruateko, eroaten zittuen kamioiten-edo, zerera. Pentseten dot gehixenak hor Derixoko kanposanture. Ta han, han afusilletan zittuzen, kanposantuen. Bai, bai. Nire arraba bat eon zan han kanposantuan ondoan, krixeda egonda. Ta harek esaten eban, igual afusilleu arren, hil ez da eitten iguel, eta iguel gau batzutan, geu guztixen, sokorruke hiltten-ta hantxe egoten ziela batzuk. Kamioien, ez. Kamiotik bajatu ta gero, horma kontra ipintten zittuezan ta garbittu. Eta orduen ezebez; asko ta asko ezetariko errurik ez dekienak. Hori, zenbatek page deu. Hamen, ez. Bizkaixen, ez. Bizkixen ta España danien. Ni, gu Salamancatik-eta ibiltte gauz ta bueno, han be desastrik. Esaten daue harek be hango jentik be, eukitten eban esateko, bueno! Asko. Eroan holan herrixetatik eroanda. Igual ezen zerik ez dekena.\nNikasio Otzerinjauregi: Trabajadoreekin Erronkarira\nAita kartzelara eraman zuten\nEspia zelakoan, zigortuta\nAita Karrantzatik zelan eroan zuten (2)\nNikolas Mendiolagarairi buruz\nNazionalistek herritik ihes\nSalatu zutenei barkatzeko eskatu zuen Felipe Urtiagak


Hibridoak Tailerrak - Idoia Lizeaga - joyera artesana y maestra florista\nBatzuetan, sormenaren atea bi diziplinen arteko mugan dago. Beste ikuspuntu batzuetara zabaltzeak gure ikuspegia aberasten du.\nJolastea gustatzen zaigu\nEta hainbeste gustatzen zaizkigu loreak, ez ditugula bakarrik ikusi edo ukitu nahi. Marraztu nahi ditugu, haiekin margotu, argazkiak atera… jan. Naturarekiko lotura beti da festa bat bere modu guztietan. Elkarlanean egitea, zentzumen guztietan konektatzeko bide bat.\nBeste diziplina batzuetara hurbiltzen diren tailerrak, non material naturalak ere protagonista diren. Dena interesatzen zaigu: gastronomia, kosmetika, beste artisautza batzuk…\nZentzuzko tailerrak, materialen adierazkortasuna edo sormena proiektu pertsonaletan lantzeko. Ikasten den hizkuntza oro. Gakoak kontatuko dizkizut.\nFamilian edo lagunartean zerbait ospatu nahi duzu jarduera bat eginez? Utzi ni denaz arduratzen.\nEzagutu. Material naturalak eta hauen ingurua elkarrekin ezagutzeko jolasak. Familian tailerrak denen behar eta baliabideetara egokituta. Elkarrekin dibertigarriagoa da.\nEman izena hurrengo tailerrean eta utzi zure burua aho zabalik.\nGainerako tailerrak pertsonalizatuak dira.\nJar zaitez nirekin harremanetan zure beharretara eta zure ekitaldien ezaugarrietara egokitu ahal izateko.\nSaskiak brodatzea errafiarekin\nIdatzi eta kontsultatu prestatzen ari naizen tailerrei buruz


Pedro Sanchez, Espainiako Gobernuaren presidentea. Argazkia: EFE\nEAEko gazteen langabezia tasak bi puntu egin du behera 2021eko bigarren hiruhilekoan\nPedro Sanchez Espainiako Gobernuko presidenteak urtea amaitzeko falta diren hilabeteetarako lanbide arteko gutxieneko soldata "berehala" igo nahi dutela adierazi du. Horrekin batera, Sanchezek berretsi du Gobernuaren helburua batez besteko soldataren % 60ra igotzea dela, indarrean dagoen legealdi honetan zehar.\nLanbide arteko gutxieneko soldataren igoera Lan Ministerioaren eta gizarte-eragileen arteko bileratik aterako da.\nGobernuak agindu du batez besteko soldataren % 60ra iritsiko dela indarrean dagoen legealdi honetan; izan ere, covid-19ak eragindako pandemiaren egoera egokiagoa da orain. Horren inguruan, Yolanda Diaz Espainiako Lan ministroak igoeraren premia azpimarratu du, gaur egun gutxieneko soldata 950 eurokoa baita.\nHala ere, igoera zenbatekoa izango den Lan Ministerioaren eta gizarte-eragileen arteko negoziazioetan erabakiko dute. CCOO eta UGT sindikatuek beharrezkotzat jotzen dute igoera, eta Gobernuak igoera onartzen ez badu mobilizazioak hasiko dituztela adierazi dute.\nBestalde, patronalak horren aurkako jarrera erakutsi du. Horren arabera, lanbide arteko gutxieneko soldatak % 31,8ko igoera izan du 2018 eta 2020 bitartean, eta negozioak eta enpresak oraindik ez dira krisialditik atera.\nGobernuaren helburua lortzeko, hasieran 12 eta 19 euro bitarteko igoera gomendatzen dute adituek, eta legealdi honen amaieran % 60ra iristea.


Melanomaren diagnostikoa eta pronostikoa egiteko metodo berria - Zientzia Kaiera\nMelanoma tumore gaizto bat da, melanozitoak eraldatzean sortzen dena. Eguzki-erradiazioaren eragin kaltegarrietatik babesten gaituen melanina sintetizatzeaz arduratzen dira melanozito horiek. Azaleko minbizien artean hirugarren ohikoena da melanoma, baina heriotza-tasa handiena du, metastasiak eragiteko ahalmen handia duelako.\nHori dela eta, “diagnostiko goiztiarra da pazienteak salbatzeko oraingoz dugun tresnarik onena. Hain zuzen ere, fase goiztiarreko melanoma bat duten pazienteek % 95eko biziraupen-tasa izaten dute; metastasia duten pazienteetan, berriz, 5 urtera duten biziraupena % 50eraino jaisten da”, azaldu du Yoana Arroyok, ikerketa egin duen UPV/EHUko Zelulen Biologia eta Histologia Saileko ikertzaileak.\nZelulen Biologia eta Histologia Saileko Tumore Markatzaileak eta Terapia Berriak ikerketa-taldeak hiru urte daramatza azaleko melanoma aztertzen. Taldearen lanaren helburua da melanoma gaiztoaren diagnostikoa eta/edo pronostikoa egiteko balia daitezkeen markatzaileak edota harekiko sentikortasunaren ardura dutenak identifikatzea. “Melanozito arruntekin alderatuta melanoma-zeluletan espresioa aldatuta zuten proteinak bilatzen hasi ginen, eta, hortik abiatuz, dagokien geneetan aztertzen ari gara, espresioa, mutazioak eta epigenetika ikertzen”, zehaztu du Arroyok.\nEmaitzek berretsi zuten melanoma-zelulek espresio geniko eta proteiko bereizgarriak dituztela, eta horiek aukera ematen dutela, batetik, tumore izango den edo ez bereizteko, eta, bestetik, tumore den kasuetan, gaitasun inbaditzailea -eta, beraz, metastasia eragiteko probabilitate handiagoa- duten zelulak bereizteko. Hala, bada, ikertzaileek molekula-biomarkatzaile berriak identifikatu dituzte, melanomaren diagnostikoan, pronostikoan eta harekiko sentikortasunean intereseko izan daitezkeenak.\nYoana Arroyo, metodo berria patentatu duen ikerketa-taldeko burua.\nTratamendu pertsonalizatuagoen bila\nUne honetan, UPV/EHUko ikertzaileak gene hautagaiak baliozkotzeko fasean ari dira lanean; horretarako, geneen espresio-mailaren analisia egiten dute melanomen eta nevien (gaiztoak ez diren melanozitoen ugaltzea) biopsietan. Gurutzeta eta Basurtuko unibertsitate-ospitaleetan diagnostikatutako pazienteen biopsiak jasotzen dituzte. Helburua da “molekula-markatzaileen konbinazio bat aurkitzea aukera emango diguna melanomaren diagnostikoa eta pronostikoa modurik eraginkorrenean egiteko”.\n”Diagnostikatzeko metodo hori dela eta, metastasiak garatzeko probabilitate handiena duten pazienteak identifika daitezke, eta, hala, haien tratamendua eta biziraupena hobetzeko aukera izan. Gainera, ikerketa honek bidea ireki diezaieke tratamendu pertsonalizatuagoak garatzeko ikerketa-lerro berriei”, azaldu du Arroyok.\nArgitalpen-data: 2014/02/24 · Atala: EHUko ikerketa


“Erakundeek herritarrei sarritan galdetzea, horixe da XXI. mendean herritarrek nahi dutena; erakundeen ordezkaritza erabatekoa ez denez, horrek dakartzan ondorioak arintzeko eta leuntzeko nolabait... Herritarrek era askotara har dezakete parte zuzenean. Herritarrek gai jakin bati buruz zuzeneko interes konkreturen bat dutenean, herri-galdeketa da herritarren parte hartzea sustatzeko biderik egokiena”.\nIdeia hauek, eta Herri honetako eztabaida politiko eta mediatikoa nolakoa den ikusita, zoratzeko modukoa batzuetan, norbaitek esango luke ideia zatikatzaileak, legez kanpokoak, iraultzaileak eta radikalak direla , bada, ideia hauek ez dira neureak. Europako Kontseiluko Ministroen Batzordeak berak onartu zuen gomendio hau 2001. urtean, herritarrek bizimodu publikoan izan beharreko partaidetzari buruz; gomendioa 44 estatu kideentzako da, eta Estatu espainiarrarentzako ere bai.\nGaur, hemen, ohore handiz aurkeztuko dut Lege Proiektu bat, euskal gizarteak bakea lortzeko eta akordio politikoak adosteko duen gogoa aintzakotzat hartuta, eta Europako Kontseiluak emandako gomendio horri erantzunez. Lege Proiektu honetan herri-galdeketa bat egiteko deialdia plazaratzen da, horren bidez, euskal herritarren iritzia jaso nahi dugulako zuzenean, bakea eta normalizazio politikoa lortzeko negoziazio-prozesuari zer deritzoten jakiteko.\nGaldeketa egiteko proposamen demokratikoa da, soseguz eta lasai egindakoa, dramatismorik gabe. Herriaren iritzia zein den jakiteko, Herriari hitza ematea, eta horren arabera jokatzea, politikan arduraz jokatzea da, eta, horrez gainera, normaltasun demokratikoa erakustea ere bada.\nEz da, ez, inola ere, dramatikoa, herritarrei galdetzea. Indarkeria hor egotea; hori bai, bada dramatikoa. Galdetzea ez da dramatikoa, ez. Demokratikoa da, besterik gabe.\nGuk tinko eta sendo sinesten dugu demokrazia esku-hartzailean, eta guretzat egun historikoa da Legebiltzar honen bizitzan. Seguru nago, etorkizunean ere, horrela gogoratuko dutela egun hau Euskadin.\nLehendakari batentzat, benetan diotsuet, euskal gizarteari hitza ematea, horixe da geure Herriari zor diogun errespetua erakusteko modurik ederrena.\nEuskal aginte publikook nahitaez planteatu behar ditugu ekimenak, herritar guztiek parte har dezaten Euskal Herriko politikan, ekonomian, kulturan eta gizartean, halaxe jasota baitago berariaz Gernikako Estatutuko 9. artikuluan.\nEuskal gizartea gizarte modernoa da; zentzuduna eta heldua. Europako gizarte demokratikoa da, eta lasaitasun osoz hartzen du bere etorkizunaz erabakitzeko eskubidea.\nHerri honetan 10 lagunetik 8 baino gehiago alde dago, beren iritzi politikoa edozein izanda ere, eta normaltasun osoz hartzen eta defendatzen dute eskubide hori.\nHau bai, hau, kontraesana! Gure etorkizunaz erabakitzeko eskubidea baliatzeko orduan, XXI. mendean bete-betean: euskal gizartea, lasai eta bare, eta politikoak, berriz, urduri eta artega.\nHorrexegatik, Legebiltzar honetako ordezkariei ere euskal gizarteak erakutsi digun heldutasun hori bera eskatzen diet, ikuspegi zabal hori bera. Herri-galdeketaren lege-proiektu honi buruz eztabaidatu behar dugu, dramatismorik gabe, mesprezurik gabe.\nSinetsita nago Eusko Legebiltzarreko gehiengoak baimena emango duela galdeketa bat egin diezaiogun euskal gizarteari, askatasun osoz bere iritzia eman dezan, indarkeriaren bukaerari buruz, eta, Euskal Herriak erabakitzeko duen eskubideaz, Akordio demokratikoa adostu beharrari buruz.\nHorri lotuta, a zelako errespetu falta, Erakunde honi buruz egindako zenbait adierazpen! Espainiako Gobernuko Presidenteak esandakoak, eta Alderdi Sozialistako nahiz Alderdi Popularreko goreneko ordezkariek egindako adierazpenak; mehatxuka, galdeketa geldiarazi egin behar dela, kosta ala kosta, gaur Legebiltzar honetan gehiengoak galdeketa onartuz gero. Eta nire galdera, hauxe da: hori al da gure Erakundeek hartutako erabakien aurrean erakusten duten errespetua? Nola esan liteke edozein eratako galdeketak geldiarazi egingo direla, Eusko Legebiltzarrak ez du-eta oraindik erabakirik ere hartu? Zein demokraziatan dago debekatuta herritarrei galdetzea?\nHauxe da, azken batean, auzi honen mamia, bizkarrezurra. Hori al da Estatuak duen borondate demokratikoa, auzitegiei deika dabil-eta denbora guztian, elkarbizitzak dakartzan arazo politikoak konpontzeko orduan! Ez da arazo juridikoa, beraz. Argi dago borondate politikoa dela benetan arazoa.\nGaur aurkezten ari naizen ekimen hau bidezkoa da, modernoa eta legezkoa; ekimen hau demokratikoa da, eta berritzailea. Hona hemen arrazonamendu politiko, demokratiko eta sozialak, herri-galdeketaren lege-proiektu honi babesa ematen diotenak:\nLehenengoa.- Euskal gizarteari emandako hitza bete dugu.\nEusko Jaurlaritzak, bere baitan hiru alderdi politiko dituela – Euzko Alderdi Jeltzalea, Eusko Alkartasuna eta Ezker Batua gure Koalizio Hitzarmenean euskal gizarteari galdetzeko konpromisoa adostu genuen.\n“Negoziatzeko eta erabakitzeko legegintzaldia” izango zela planteatu genuen.\nEmandako hitza bete nahian, joan den irailaren 28an, Legebiltzar honetan bertan, euskal gatazka konponbidean jartzeko ibilbide-orria aurkeztu nuen; lehendabiziko urratsa izan zen Espainiako Gobernuburuari itun politikoa aurkeztea, eta, bigarrena, Osoko Bilkura Berezia egitea 2008ko ekainean. Osoko Bilkura, Eusko Legebiltzarrak bi aukera azter zitzan: Edo Espainiako Gobernuburuarekin adostutako Itun Politikoa berresteko, edo, bestela, blokeo-egoera hori gainditzeko galdeketa baterako baimena emateko.\nHitza eman genuen, eta emandako hitza bete dugu. Euskal erakunde demokratikoak izango gara aitzindari, bakea lortu eta akordio politikoak adostu ahal izateko konponbideak bilatzeko orduan; hori bai, euskal gizarteari galdetuta, euskal gizarteari entzunda eta bere iritzia errespetatuta.\nBigarrena.- Geldialdi politikoa eta indarkeria-egoera gainditzeko proposamena da lege-proiektu hau.\nHautsi egin behar dugu, behin betikoz, euskal gatazka konpontzen eragozten digun zurrunbilo geldiezin hau. Urteak eta urteak daramatzagu jira eta bira zurrunbilo horretan barrena, eta halako batean aurrera ekiteko gai ez bagara, ez dugu inoiz irtenbiderik aurkituko; nekea eta etsipena, besterik ez dugu izango.\nHelburu hori bera lortzearren, iazko urriaren 16an, Itun Instituzionala lotzeko eskaintza egin nion Espainiako Gobernuburuari, Normalkuntza Politikoan eta Bakean aurrera egiteko.\nEskua eskaini nion, eta berak ez zuen hartu. Ezetz esan zidan.\nZazpi hilabetean egon nintzen zain, eta iragan maiatzaren 20an, oraingo honetan idatziz, berriz ere egin nion Akordioa lortzeko negoziazio-eskaintza. Berriz ere, ezetz. Berriro ere harresi handi bat, Herri honetako egoera politikoa gainditu ezinean gelditzeko. Egoera are larriagoa da, gainera; Espainiako Presidenteak ez zuelako hitz egin nahi izan nirekin, Herri honen ordezkari demokratiko naizen honekin; ETArekin bai, hitz egin eta negoziatu zuen gai hori bera ardatz hartuta, eta hori bera Batasunarekin sinatzeko prest ere egon zen 2006ko urriaren 25ean.\nEz da harritzekoa, beraz, euskal gizartea asper-asper eginda egotea ETAren indarkeria dela-eta; ez da harritzekoa neka-neka eginda egotea blokeo politikoa eta politikoen lana ikusita, ez dutelako konponbiderik ekartzen.\nBaina, zorionez, euskal gizartea zentzuduna eta bizi-bizia da, eta konturatu da berak daukala giltza eskuan, eta aukera bat izan nahi du ETAri exijitzeko indarkeria behin betiko utzi behar duela, eta aukera bat izan nahi du alderdi politikoei eskatzeko, eseri egin behar direla, eta, inor baztertu gabe, hitz egin, eta normalizazio politikorako Akordio bat lortu behar dutela.\nEuskal gizarteak bere iritzia emateko eskubidea du. Euskal gizarteak ozen eta garbi hitz egiteko eskubidea du, guztioi elkarrizketa eta konponbidea exijitzeko orduan.\nHirugarrena.- Proposamena bidezkoa, legezkoa eta demokratikoa da, eta bi galdera egin nahi ditu argi eta garbi.\nBidezkoa da, Gernikako Estatutuan berariaz halaxe jasota dagoelako; alegia, euskal aginte publikoek lagundu egin behar dute, herritar guztiek parte har dezaten Euskal Herriko politikan, ekonomian, kulturan eta gizartean.\nLegezkoa da, loteslea ez den herri-galdeketa bat (eta halaxe jasota dago Lege Proiektu honetan) ez baita erreferenduma, eta, beraz, ez du zertan bete Konstituzioko 149. artikuluak ezarritako betekizunik. Antzeko galdeketak onartuta daude beste autonomia-estatutu batzuetan ere, Konstituzioa aldatu beharrik izan gabe horretarako.\nEta demokratikoa da, ez dagoelako ezer demokratikoagorik, herritarrei iritzia galdetzea baino, iritzia zein den jakin eta iritzi hori errespetatzeko.\nEta, gainera, argia ere bada; bi galdera egiten baititu, oinarri etikoa eta oinarri demokratikoa aintzakotzat hartuta.\nOinarri etikoa lehendabiziko galderan dago jasota:\nAdos zaude indarkeria elkarrizketaren bidez amaitzeko prozesua bat bultzatzearekin, ETAk aldez aurretik, eta argi eta garbi, indarkeriarekin, behingoz eta betiko, bukatzeko borondatea adierazten badu?\nBakea nahi dugulako.\nETA dagokion lekuan jarri nahi dugulako. Exijitu nahi diogu indarkeria behin eta betiko utz dezan, eta esan nahi diogu politika egitea politikariei bakarrik dagokiela, alegia, herriaren ordezkari egiazkoak direnei.\nEuskal gizarteak indarkeriaren aurkako konpromiso etikoa berrestea nahi dugulako, Ajuria Eneko Itunean eta Diputatuen Kongresuan 2005eko maiatzean egin zen modu bertsuan.\nOinarri demokratikoa bigarren galderan dago jasota:\nEuskaldunen arteko akordioa adostu nahi dugulako.\nEuskaldunen artean lotutako akordioak Estatuak ere errespetatzea nahi dugulako, orain arte ez baita hala izan. Gernikako Estatutua, euskaldunen artean lotutako Akordio hura, 30 urtean dago bete gabe, eta, beraz, Euskal Herriari emandako hitza dago bete gabe 30 urtean.\nEgoera politikoa desblokeatu nahi dugulako, Euskal Herriak erabakitzeko duen eskubideari buruz, euskal alderdi politiko guztiei negoziatzeko eta akordioa lortzeko dei eginez. Eremu guztietan erabakitzeko eskubidea dugu mintzagai. Erabakitzeko eskubidea autogobernu-eremuan, bai ekonomian, bai kulturan, bai gizarte-arloan ere… Erabakitzeko eskubidea, gainerako euskal lurralde eta erkidegoekin izan nahi ditugun harremanetan. Eta, zergatik ez, erabakitzeko eskubidea, Espainiako Estatuarekin izan nahi dugun harreman politikoan ere.\n“Elkarrekin bizitzea erabaki ahal izan behar dugu”. Erabakitzeko askatasunik ez badago, elkarbizitza ere ez baita askea izango; inposatua izango da....\nElkarrekin bizitzea eta erabakitzea, elkarri erabat itsatsita dauden kontzeptuak direlako…\nErabakitzeko eskubidea eta askatasunean elkarrekin bizitzeko eskubidea izan nahi ditugulako.\nErabakitzeko eskubidea baliatu nahi dugulako, euskal gizartearen ongizatea hobetzeko, alegia, gaur egun Herri honetan bizi garen emakume eta gizon guztion bizimodua hobetzeko. Berdin dio zer pentsatzen duten edo nori ematen dioten botoa.\nAzken batean, erabakitzeko eskubidea gauzatu nahi dugu euskal gizartearen ongizatea hobetzeko.\nLaugarrena.- Galdeketak ez du gizartea zatitzen; bai, ordea, demokrazia sendotzen.\nDemokrazia ez da gizarte bat isilaraztea eta iritzia eman ezinik uztea. Aitzitik, herritarrei galdetzea da, herritarren asmoak zein diren jakitea, eta iritzi horiek errespetatzea. Horixe da demokrazia. Demokrazia ez da boto-kontaketa hutsa, boto horiek aintzakotzat hartu behar baitira gero.\nHerri-galdeketek, herritarrei arazo publikoetan parte hartzeko bidea emanda, ez dakarte zatiketarik, eta, aldiz, sendotu egiten dute demokrazia. Ez du gizartea zatitzen galdetzen duenak, galdetzea debekatzen duenak baizik.\nEspainiako demokraziak ezin dio beldurrik izan euskal gizartearen iritziari.\nHerritarren partaidetza eta euskal gizarteak erabakitzeko duen eskubidea hementxe dira, eta gure artean geratuko dira; errealitate hori geureganatu behar dugu, bestela, gure gainetik pasatuko da-eta olatu baten antzera.\nGizarteari eman behar diogu nagusitasun politikoa, eta herritarrak izan behar ditugu beti gure jardunaren helburu.\nHerritarrek parte hartu izan dutenean, argi ikusten denez, gizarte baten bizitza-maila eta prestakuntza zenbat eta handiagoak, gai publikoetan parte hartzeko borondatea ere orduan eta handiagoa izaten da. Izan ere, herri-galdeketak politikan parte hartzeko oso bide arruntak eta ezagunak dira Europan eta munduan. Estatu Batuetan, urte batzuetan –azkenengoz, 2003. urtean- 10.000 galdeketa baino gehiago egiten dira. Europan ere Suitzan, Bavarian, Austrian… , ehunka galdeketa egin izan dira azken hamar urteotan.\nGaldeketa horiek zatitu egin al dituzte gizarteak? Ahuldu egin al dituzte?\nEz eta ez, argi eta garbi. Indartu egin dituzte; hori bai. Eta gauza bera gertatuko da hemen, urriaren 25ean gure galdeketa egiten dugunean. Sendotu eta indartu egingo gaitu, ikuspegi etikotik, politikotik eta demokratikotik.\nDemokrazia osasuntsuak herritarren esku-hartzea sustatu behar du. Gaixo eta ahul dagoen demokraziak, berriz, ez du uzten herritarrei dagozkien auziez galdetzen.\nBosgarrena.- Konponbidean abiatu nahi dugu.\nGaldeketa, bide baten abiaburua da. Eta bide horretan aurrera egin behar dugu, indarkeria elkarrizketa bidez bukatzeko, ETAk indarkeria behin betiko uztea erabakitzen badu. Bide horretan, era berean, euskal alderdi politikook elkarrizketa-prozesuari ekin eta Akordio bat lortu behar dute.\nBide bat urratu nahi dugu, 2010. urterako akordio politikoa ekar dezagun, eta, ondoren, indarkeriarik egon gabe, bakean, erreferendum lotesle baten bitartez Akordio hori berresteko.\nBide honetan izango dira, bai, trabak eta eragozpenak, baina ilusioz betetako bidea ere izango da aldi berean. Badakigu jakin, zenbaitek bide hau itxi nahi izango digula. Badakigu jakin, zenbaitek geldiune politiko honetatik atera ezinik eta indarkeria-zurrunbiloan bueltaka ikusi nahi gaituela.\nBaina, euskal gizarteari bide hori itxi nahi dionak, ez dio asko lagunduko demokraziari, eta ez du lagunduko, inondik inora, euskal gatazka konpontzen. Eta, gainera, alferrik ari da.\nSeguru nago, gaurko eztabaida hau alde batera utzita, eta, are gehiago, datorren urriaren 25ean gertatzen dena gertatzen dela ere, bidea urratu dugula dagoeneko. Ateak irekita daude, Euskal Herriak bere etorkizuna erabaki dezan. Atea zabalik dago betiko, eta inork ere ezin izango du, munduko eragozpen juridiko, traba politiko eta atzerapen guztiak jarrita ere, inork ezingo du ate hori itxi.\nEuskal Herriak erabakitzeko eskubidea baliatu behar du, eta bide horrek ez du, ez, atzera bueltarik. Herrien arteko elkarbizitzarako egitasmoak, XXI. mendean, atxikimendu librean oinarritu behar direlako, eta, ez, inposaketan.\nNire ibilbide politikoan gutxitan sentitu izan dut gaur hemen sentitzen ari naizena: barruko zirrara eta harrotasuna. Gaurko eguna, 2008. urteko ekainak 27 egun dituela, gure Herri honen historian geratuko da idatzita betiko, eta ondo gordeta geratuko da nire bihotzean bizi naizen artean. Gaur, hemen, Eusko Legebitzarraren Osoko Bilkura honetan, ohore handiz, Lehendakari batek, Araba, Bizkaia eta Gipuzkoako euskal herritarrei zuzenean bi galdera egiteko lege-proiektu bat aurkezteko eta defendatzeko aukera izango du lehen aldiz, XXI. mendean Euskal Herriak erabakitzeko eskubidea duen erakusgarri.\nGaur, Legebiltzar honetan gauden emakume eta gizonok, ordezkari gaituen euskal gizarteari hitza emateko aukera izango dugu.\nGaur aukera ezin hobea dugu, elkarbizitzarako eskubidea eta erabakitzeko eskubidea defenda ditzagun, bi eskubide horiek banaezinak baitira gizarte libre eta demokratiko batean.\nEuskal gizarteak ikusi du bere esku dagoela ETAri indarkeriaren amaiera exijitzea, eta ikusi du bere esku dagoela alderdi politiko guztiei eskatzea, Euskal Herriak erabakitzeko eskubideari buruz, euskaldunen arteko akordio bat lot dezagun.\nEuskal gizartea zain dago, Bakerako eta Normalizazio Politikorako atea zabaltzeko baiezkoa eman diezaiogun. Ez dugu, ez, itxaropen hori zapuztuko. Seguru nago.


Zuri - Wikipedia, entziklopedia askea.\n(h, s, v) (-°°, 0%, 100%)\nZuria edo txuria argi ikusgaieko koloreen nahasketa da. Gorputz batek espektro ikusgaieko argi guztia islatzen badu, honek duen kolorea da. Batzuetan kolore akromatikotzat hartzen da, beltzarekin batera.\nIsaac Newtonek aurkitu zuen beira batetik argi zuri bat pasatutakoan, kolorea sortzen duten beste kolore guztietan deskonposatzen zela ikustean. Fenomeno horrek dispertsio izena du.\nAdituen ustez, zur erroa eta *-i partizipio-atzizkia bereizi behar dira hitzaren osaeran, inguruko erdaretako zenbait kolore-izenetan ere gertatzen den bezala (ikus gaztelaniazko morado edo frantsesezko rosée partizipioak). Ez da harritzekoa, kontuan hartuta adjektiboak sortzeko ohiko baliabidea dela partizipioena (ikus euskaran bertan gorri eta hori kolore-izenak).\nErroak lotura zuzena bide du egun ere erabiltzen den zur «zuhaitzen gaia, lantzeko egurra» hitzarekin. Hitzaren adierak eta zuritu «kolore zuria eman/hartu; azala kendu» eratorriarenak kontuan hartuta (bi partizipio markarekin, baltzitu «belztu», hotzitu «hoztu» eta abarrek bezalaxe), jatorrizko esanahia «zuritua, azalik gabea» izan liteke, eta handik «(egur) zurituaren kolorekoa» (Azkuek como la madera dio) > «kolore argiko, zuri». Era berean, «ahul» eta «alfer» adierak azal gogorrik ez izatearekin lot daitezke, eta «faltsu», beharbada, pertsonaren «(ustezko) garbitasunarekin», zuritu «garbitu» (> «hutsegitea justifikatu, errugabetu») esanahiari lotuta.\nZuriak esanahi asko izan ditu historian zehar. Ezagunena bakearen kolorea da: hortik dator borroka baten ondoren amore ematen dutenek bandera zuria erakusteko ohitura.\nPolitikoki joera kontserbadoreak dituztenen koloretzat hartzen da. Bereziki Errusiako Iraultzan Armada Gorriaren aurka eta tsarismoaren defentsan borroka egin zutenek Armada Zuria osatu zuten. Lotura horrek Gerra Hotzean zehar ere iraun zuen.\nMendebaldeko kulturetan emakumeek zuriz jantzita ezkontzeko ohitura daukate: koloreak birjintasuna eta garbitasuna adierazten ditu, gizarte tradizionalaren arabera emakumeak gorde beharreko oinarrizko balioak.\nGaur egun emakumeen aurkako eraso matxistak salatzeko lazo zuriak erabiltzen dira.\nEuskal Herriko ikurrinak gurutze latindar zuria du. Sabin Aranak zioenez, horrek Jainkoa gauza guztien gainetik dagoela adierazten du.\n↑ Lakarra, Joseba A.; Manterola, Julen; Segurola, Iñaki. (2019). Euskal Hiztegi Historiko-Etimologikoa (EHHE-200). Euskaltzaindia, 670 or. ISBN 978-84-946477-8-9..\nAzken aldaketa 2 martxoa 2022(e)an, 13:11(e)tan\nOrriaren azken aldaketa: 2 martxoa 2022, 13:11.


Research Fellows 2019 | Ikerbasque, Basque Foundation for Science\nIkerbasque, Zientziarako Euskal Fundazioak, doktoratu ondoko ikertzaileei zuzendutako 20 Research Fellow lanpostu eskeintzen zituen deialdia zabaldu zuen 2019 urtean. Bost urteko kontratu hauek etorkizun handiko ikertzaile gazteei zuzenduta daude, eta ikertzaile nagusirako bidea eskeintzen dute. Hautatutako Fellow ikertzaileak zientzia liderrak bilakatzeko konpetzentziak lortu beharko dituzte urte hauetan.\nAurten 14 herrialde desberdinetako 50 ebaluatzaile independiente baino gehiagok hartu dute parte ebaluazio prozesuan, Ikerbasque-ko Komite Zientifikoak koordinatuta.\nDeialdi honetan 124 hautagai ebaluatu dira, eta hauetatik 20 (16%) hautatu dira hurrengo ezaugarrietan oinarrituz:\nMerito zientifikoak eta ikerketa ildoa\nBidalitako Research Statement-aren interesa\nIkerketa arloaren eta azken argitalpenen interesa\nEuskadiko ikerkuntzarekiko lerrokatzea\n2019ko deialdi hau ebaluatua izan da dagoeneko eta hurrengoak dira aukeratutako hautagaiak (abizenaren arabera alfabetikoki antolatuta):ELLI\nBalbi Stefano BC3 EZ\nBeloqui Ana Polymat EZ\nBlazquez Lorea Biodonostia BAI\nChen Bo DIPC BAI\nColom Adai Biofisika BAI\nDe Martino Daniele Biofisika BAI\nErice Borja Mondragon Unibertsitatea BAI\nFernández Mendoza Joan Deusto-Tech BAI\nGobbi Marco MPC EZ\nKalashnikova Marina BCBL BAI\nKazim Samrana BCMaterials EZ\nLópez Gartzen UPV / EHU EZ\nMichelena Jone UPV / EHU BAI\nMolas Susanna Achucarro BAI\nPiva Marco Biogune BAI\nRodríguez Naiara Mondragon Unibertsitatea EZ\nSantos Abel CIC nanoGUNE BAI\nScarabelli Leonardo CIC nanoGUNE BAI\nVillaescusa Francisco DIPC BAI\nVon Schiller Daniel UPV / EHU EZ\nIkerbasqueren Research Fellow programak Europar Komisioaren baterako finantzaketa du. COFUND: BAI duten ikertzaileek Marie Sklodowska-Curie ekintzen (MSCA) mugikortasun irizpidea betetzen dutela esan nahi du. Ondorioz, lanpostu horrek Europar Komisioko finantzaketa dute.\nDeialdi honek FP7-COFUND-WOLFRAM-600380 proiektuko finantzaketa du.\nZure ebaluazioari buruz informazio gehiago izan nahi baduzu, gure webgunean sartu zaitez (https://calls.ikerbasque.net/) ebaluazio txostena aztertzeko.\nAurreko deialdietan hautatutako Research Fellow-ak ezagutu nahi badituzu, gure webguneko Ikertzaileak atalera jo dezakezu.


Lagunik onena, eta bat gehiago - Bidasoko Hitza : Bidasoko Hitza\nLagunik onena, eta bat gehiago\nBat Gehiago elkartea sortu dute Hondarribian. Zakurren ongizatea bilatzen du, eta jabeen formazioan jarri nahi du arreta. Bihar aurkeztuko dute udal liburutegian, hezitzaile baten hitzaldia antolatu dute horretarako.\nGizakiaren lagunik onena da zakurra, hor dago beti behar dugunean. Baina askotan ahazten zaigu, era berean, gizakia ere zakurraren laguna dela, edo beharko lukeela, animalia ez dela soilik guk disfrutatzeko, hark ere horretarako eskubidea duela. Arrazoi horrengatik Bat Gehiago Animalien Elkartea sortu berri dute Hondarribian. Zakurren ongizatea helburu, jabeen formazioa sustatu nahi du, sinistuta daudelako bigarrenak ekarriko duela lehenengoa.\nElkartea jaio berria da, aurkeztu ere ez dute egin oraindik. Bihar izango da Bat Gehiagoren lehen agerraldi publikoa, Richard Garcia-Calvo zakur hezitzaile irundarrak 11:00etan liburutegian emango duen hitzaldian. Ivan Bravo elkarteko kideak zehaztu duenez, hezitzailea da irundarra, ez trebatzailea soilik. Ñabardura hori garrantzitsua da berarentzat, elkartearen filosofiaren zutabeetako bat delako: “Zakurren zaintzan bi arlo daude, trebakuntza eta hezkuntza, gu bigarrenaren aldekoak gara. Nola egin zakurrari minik ez egiteko, nola paseatu ondo… lehen hitzaldiak hori bilatuko du”.\nHelburua, beraz, jabeak formatzea da, horren bitartez lortzeko zakurren bizitza hobetzea. “Zakurrari irakasteko, jabeari irakatsi behar zaio lehenik”, argi du. Horregatik, biharkoak jarraipena izango du, beste hitzaldi batzuk dituzte buruan, “hilabetero bat gutxi gorabehera, aditu desberdinak ekarri eta formazio jarraitu bat landu”.\nHori horrela, zakurra duten hondarribiar guztiei zuzendu zaie Bravok, bihar goizean liburutegira hurbil daitezen: “Zakurren mundua beste ikuspegi batetik ikusteko balioko du, zakurren ikuspegitik ikusteko, haien bizitza hobetzeko zertan lagundu dezakegun ulertzeko”. Bere ustez, animaliarekiko enpatia adieraztea urrats handi bat izan daiteke haien ongizatea hobetze aldera: “Zakurraren paseoak bere paseoak izan behar dira, ez jabearenak. Gehienetan tiraka goaz, eta presaka, parkera atera pixa eta buelta. Hori da jabeok egiten dugun hanka sartze handiena”.\nOro har, Hondarribia zakurrentzat bizitoki ona dela deritzo, “Irun edota Donostia baino askoz hobea”. Arrazoitu du: “Ez da hiri bat, ez dago hainbesteko usainik, eta leku asko daude, hondartza, parkeak, Guadalupe… hiri handi bat baino naturalagoa da”. Hori bai, horrek ez du esan nahi arazorik sortzen ez denik, “parke batzuetan adibidez”.\nHorregatik, gauza batzuk arautu beharko liratekeela uste du, zakurren leku berberak erabiltzen dituzten beste erabiltzaile batzuekin bizikidetza hobetze aldera: “Eta norbaitek esaten badizu ‘zure zakurra libre dago’, zuk esan ahal izatea ‘baina ordutegi honetan ibil naiteke hemen’”.\nBat Gehiago elkartearen xedea sentsibilizazioa den arren, ez du baztertzen aurrera begira udalarekin harremanetan jartzeko aukera. Nolanahi ere, ez du gauza handirik eskatzen, akaso zakurrentzako zakarrontzi batzuk bai: “Harresi aldean zakur pila paseatzen dira, eta ia ez dago zakarrontzirik. Hiri osotik ez nituzke jarriko, baina jendea ibiltzen den tokietan bai. Baina hori ezin dugu guk erabaki, agian eskaera bat egin dezakegu, eta udalak erabaki zenbat eta non jarri”.\nBiharkoa jabeentzat soilik\nBiharko antolatu du Bat Gehiagok lehen ekitaldi publikoa, zakurren heziketan hamar urtetik gorako eskarmentua duen Richard Garcia-Calvoren tailerra. Liburutegiko balio anitzeko aretoan izango da. “Lehenengo hau gaztelaniaz izango da, baina euskarazko hitzaldiak ere antolatuko ditugu”, aurreratu du Bravok.\nBesteak beste, zakurrentzako uhal egokiak zeintzuk diren eta zakurrak nola paseatu behar diren azalduko du hezitzaile irundarrak bihar. Hala azaldu du Bat Gehiagoko kideak: “Uhalak ekarriko ditu, uhal txiki baten eta bost metroko uhal baten arteko aldea ikusteko. Uhal horiek pertsonetan probatuko ditugu, eskumuturrean jarrita, ikusteko zakurra nola sentitzen den lepotik eramanda tiraka egiten zaion bakoitzean”. Hori bakarrik ez, orain modan jarri diren pintxodun lepokoak, edota kalanbreak eragiten dituztenak ere ekarriko ditu hezitzaileak. “Lepoko horiek onak ez direla argi ikustea bilatzen da, bakarrik hori kontuan izanda alde handia dagoela erakustea”, gaineratu du.\nEta zehaztu du: “Biharkoa ez da zakurrentzako hitzaldia, jabeentzako baizik, ez dira animaliak ekarri behar”. Hori bai, aurrera begira antolatu nahi dituzten ekintzen artean zakurrentzako jarduerak ere izango direla erantsi du: “Aurrerago gauza batzuk egin nahi ditugu zakurrekin, baina aurretik jabeak jakin behar du zer eta nola egin behar duen, gero zakurrarekin hobeto egoteko”.\nGarcia-Calvo zakur hezitzaile irundarraren azalpenak barneratzeaz gain, Bat Gehiago elkartearen helburuak, asmoak eta abar ezagutzeko aukera izango da bihar Hondarribiko Udal Liburutegian. Baita elkartera batzeko ere: “Elkartea irekia da, eta lan egiteko gogoa duen edozein izango da ongietorria”.


1968an jaiotako oiartzuarrek mende erdia elkarrekin ospatuko dute : Oarsoaldeko Hitza\n1968an jaiotako oiartzuarrek mende erdia elkarrekin ospatuko dute\n"50 urte behin egiten direla eta" bazkaria egingo dute azaroaren 24an, Tolaren; izena emateko epea irekita dago\nTolare jatetxean bazkalduko dute.\n1968ko kintoek bazkaria egingo dute azaroaren 24an, “50 urte behin egiten direla eta” ospatzeko. Izena emateko epea zabalik dago jada; diru ordainketa egiteak automatikoki batuko du zerrendara. Azaroaren 14a baino lehen ordaindu behar dira 40 euro, Laboral Kutxan. Izen abizenak adierazi beharko dira. Kontu korronte honetan sartu beharko da dirua: ES58 3035 0128 62 12600055054. Antolatzaileek, harremanetan jarri nahi duenarentzat, hiru telefono zenbaki eman dituzte. Honakoak dira: 679 72 08 40, 647 67 86 32 eta 676 86 99 20. Bazkaria Tolare jatetxean izango da, eta 13:00etan geratu dira bertan.